Orleans Masters: Peng Soon-Yee See Lakar Kemenangan Pertama Selepas Dua Bulan

Kali terakhir gandingan beregu campuran bebas (independent), Chan Peng Soon dan Cheah Yee See melakar kemenangan adalah sekitar dua bulan lalu di Pusingan 32 saingan Princess Sirivannavari Thailand.

Namun begitu, pasangan berusia 34 dan 27 tahun masing-masing ini mengalami kekalahan di Pusingan 16 dalam kejohanan terbabit dan meleret ke Pusingan 32 dalam dua kejohanan berikutnya iaitu Terbuka Swiss dan Madrid Spain Masters.

Bagaimanapun, Peng Soon-Yee See boleh menarik nafas lega apabila kemarau tersebut telah pun tamat dengan mereka meraih kemenangan pada Pusingan 32 di saingan Orleans Masters, semalam.

Orléans Masters Badminton 2023 presented by VICTORXD – R32          🇲🇾CHAN Peng Soon🏅21 21 🇲🇾CHEAH Yee See🏅          🇨🇳CHENG Xing14 16 🇨🇳CHEN Fang Hui

— BWFScore (@BWFScore) April 5, 2023

Peng Soon-Yee See melakar kemenangan tersebut ke atas pasangan China yang menghuni ranking ke-56 dunia, Cheng Xing dan Chen Fang Hui secara “straight set” dengan skor 21-14 dan 21-16 dalam tempoh 34 minit permainan.

Kemenangan itu membawa Peng Soon-Yee See yang menduduki ranking ke-39 dunia pada saat ini bertemu pilihan pertama kejohanan, Chang Ko-Chi dan Lee Chih Chen pada Pusingan 16.

Pasangan dari Taiwan yang berada di ranking ke-33 dunia ini mengesahkan kemaraan ke Pusingan 16 selepas menyingkirkan gandingan Denmark, Jesper Toft dan Clara Graversen menerusi tiga set permainan yang berkesudahan dengan skor 20-22, 21-14 dan 21-18.

Featured Image: Badminton Association of Malaysia


Pemain Naturalisasi Liridon Berkelana Di Liga Thailand Bersama Khon Kaen United

Selepas berkelana dalam saingan Liga Australia dan Liga India, pemain naturalisasi kebangsaan, Liridon Krasniqi meneruskan kariernya dengan beraksi dalam kancah bola sepak negara jiran tetangga, Liga Thailand.

Sebuah kelab berpangkalan di timur laut Thailand, Khon Kaen United yang beraksi dalam saingan Liga Thai 1 mengumumkan khidmat pemain tengah berusia 30 tahun ini menjadi milik mereka, malam tadi.

Difahamkan pemain yang tersohor dengan panggilan Matdon ini menjadi individu terakhir ditandatangani oleh Khon Kaen sebelum jendela perpindahan di sana ditutup.

Dia menyertai skuad berjulukan The King Cobras ini secara pinjaman daripada Johor Darul Ta’zim (JDT) dan mengisi slot pemain import ASEAN bagi kelab terbabit.

Untuk makluman semua, saingan Liga Thai 1 akan membuka tirainya bermula hujung minggu ini dan lawan pertama yang akan dihadapi oleh Khon Kaen United adalah Bangkok United pada Jumaat nanti.

Sebagai tambahan, musim lalu, Khon Kaen United menamatkan saingan Liga Thai 1 di tangga kesepuluh daripada keseluruhan 16 pasukan.


Benzema terinspirasi dengan Mike Tyson mahu jadi peninju setelah bersara

Penyerang Real Madrid, Karim Benzema meluahkan hasrat untuk menjadi seorang peninju setelah menggantung but bola sepaknya kelak.

Hasrat penyerang berusia 32 tahun itu mahu menjadi peninju hadir setelah terinspirasi daripada bekas juara heavyweight tinju, Mike Tyson.

Perkara itu diungkapkan oleh Benzema kepada rakannya yang juga merupakan seorang peninju, Fouad Ezbiri dalam satu sesi sembang santai di Youtube.

Selain daripada kagum dengan susuk tubuh sasa bekas peninju itu, Benzema meminati sukan tinju kerana teruja dengan sukan yang melibatkan pertempuran fizikal serta gemar melakukan latihan fizikal.

“Setelah tamat kerjaya bola sepak, mengapa saya tidak berlatih dengan awak selama 6 bulan?

“Selepas itu, jika anda fikirkan saya sudah bersedia untuk bertarung, tiada masalah. Demi tuhan, saya bersedia.” kata Benzema kepada Ezbiri dipetik daripada Mirror.

Mike Tyson merupakan peninju profesional kelahiran Amerika Syarikat dari tahun 1985 hingga 2005. Kehebatannya beraksi di dalam gelanggang membuatkan dia digelar sebagai Iron Mike.

“Kekuatannya (mengagumkan). Saya sentiasa mengagumi kehadirannya, kesungguhannya dan sikapnya. Selain itu, dia juga seorang yang sukar diduga.” jelas Benzema berkongsikan mengapa beliau mengagumi Mike Tyson.

Bagaimanapun kita mungkin tidak akan melihat Benzema menggantung but bola sepaknya dan menyarung sarung tangan tinju dalam masa terdekat. Hal ini kerana Benzema masih lagi mempamerkan prestasi puncak bersama Real Madrid pada saat ini.

Musim ini menyaksikan Benzema memahat namanya selaku penjaring kedua terbanyak saingan La Liga iaitu dengan menjaringkan sejumlah 21 gol hanya kurang 4 gol berbanding Lionel Messi selaku penjaring terbanyak.

Jumlah jaringan tersebut telah membantu Real Madrid takhta La Liga daripada Bercelona yang merupakan juara bertahan.

Tugas Benzema bersama Real Madrid bagi musim 2019/20 masih belum selesai. Mereka bakal bertemu Manchester City pada peringkat 16 terakhir saingan Liga Juara-Juara UEFA pada awal pagi sabtu ini.

Foto Kredit: UEFA Champions League


Koulibaly Ikut Neves Sertai Liga Arab Saudi Selepas Semusim Bersama Chelsea

Jodoh pertahanan Senegal, Kalidou Koulibaly bersama Chelsea hanya bertahan selama semusim sahaja biarpun menandatangani kontrak selama empat tahun bermula jendela perpindahan musim panas tahun lalu.

Perkembangan itu hadir setelah sebuah kelab yang berpangkalan di Arab Saudi, Al Hilal mengesahkan mengikat khidmat pemain berusia 32 tahun terbabit pada awal pagi waktu Malaysia.

Sebuah majlis menandatangani kontrak dan memperkenalkan Koulibaly oleh Pengerusi Yayasan Al Hilal, Fahad Bin Saad Bin Nafel kepada umum diadakan di ibu pejabat kelab berkenaan.

— AlHilal Saudi Club (@Alhilal_EN) June 25, 2023

Turut dimaklumkan, Koulibaly yang sebelum ini beraksi selama lapan musim bersama Napoli diikat selama tiga tahun oleh Al Hilal yang menyasikannya kekal sehingga musim 2025-26.

Bersama Al Hilal, Koulibaly akan menyarung jersi bernombor tiga – nombor yang sama disarungnya bersama skuad kebangsaan Senegal termasuk ketika beraksi dalam kancah Piala Dunia 2022 di Qatar.

Untuk makluman semua, Al Hilal mengumumkan mendapatkan khidmat Koulibaly kira-kira dua hari selepas mengikat pemain tengah kelab Liga Perdana Inggeris (EPL), Ruben Neves daripada Wolverhampton Wonderers.

Sepertimana Koulibaly, Neves yang juga merupakan pemain skuad kebangsaan Portugal turut diberikan kontrak selama tiga tahun bersama kelab berjulukan Al Za’eem ini. Selain itu, Neves yang berusia 26 tahun diberikan jersi bernombor lapan untuk disarungnya bersama Al Hilal.

ᴮᴱᴹ ⱽᴵᴺᴰᴼ 🤝@rubendsneves_ 🤩#AlHilal 💙 pic.twitter.com/yyX0luJDim

— AlHilal Saudi Club (@Alhilal_EN) June 23, 2023

Featured Image: Al Hilal Saudi Club


AEON BiG Taja Liga Malaysia Sebagai Promosi Untuk Sukan Tempatan

Pasar raya besar (hipermarket) AEON BiG yang dikendalikan oleh AEON BiG (M) Sdn. Bhd. kini menjadi entiti terbaru yang hadir selaku salah sebuh penaja bagi saingan Liga Malaysia 2023.

Kehadiran AEON BiG hadir selepas mengumumkan perjanjian kerjasama dengan penganjur liga bola sepak tempatan, Malaysian Football League (MFL) bertempat di AEON BiG Wangsa Maju pada hari ini.

Difahamkan penglibatan AEON BiG dalam bidang sukan ini bertujuan untuk mempromosikan sukan tempatan dan membina hubungan yang lebih kukuh dalam komuniti. Penajaan terhadap MFL ini menjadi bukti usaha berterusan oleh AEON BiG untuk menyokong aktiviti dalam negara ini.

Susulan kerjasama ini, AEON BiG diangkat sebagai Penaja Eksklusif Hipermarket Liga Malaysia 2023.

Untuk makluman semua, penglibatan AEON BiG dalam menaja aktiviti sukan ini bukanlah sesuatu yang baharu. Pada tahun lalu, AEON BiG bersama pengilang air mineral semula jadi beroksigen, BubbleO2 telah menandatangani penajaan bagi Liga Besbol Nasional 2023.

Selain itu, mereka turut bekerjasama dengan kelab bola sepak komuniti tempatan, Setiawangsa Rangers yang bersaing dalam beberapa kejohanan bola sepak amatur dan junior. Tidak ketinggalan, AEON BiG turut menaja pasukan bola sepak wanita Majlis Perbandaran Subang Jaya (MPSJ).

Sebagai tambahan, menurut Ketua Pegawai Eksekutif (CEO) MFL, Stuart Ramalingan berkata ini merupakan penajaan ke-12 yang menyertai keluar besar Liga Malaysia yang merangkumi saingan Piala Sultan Haji Ahmad Shah, Liga Super, Piala FA, Piala Malaysia, Piala MFL dan MFL Challenge Cup.


Jelajah Akhir BWF: Pemain Muda Thailand Sekat Kemaraan Zii Jia Ke Final

Persembahan yang serba-serbi tidak menjadi buat pemain perseorangan lelaki negara, Lee Zii Jia di pentas separuh akhir Jelajah Dunia Akhir BWF sekaligus menghanguskan peluangnya mara ke pentas final.

Kemaraan Zii Jia yang berada di kedudukan kelapan dunia disekat oleh pemain Thailand yang berusia 20 tahun, Kunlavut Vitidsarn. Untuk makluman semua, pemain ini ditewaskan Zii Jia pada perlawanan pertama di peringkat kumpulan, beberapa hari lalu.

HSBC BWF World Tour Finals 2021(New dates)MS – Semi final21 21 🇹🇭Kunlavut VITIDSARN🏅18 18 🇲🇾Zii Jia LEE🕗 in 44 minutes https://t.co/JWsJnRoCe5

Bagaimanapun, segala-galanya berubah di perlawanan separuh akhir, hari ini, Kunlavut menampilkan permainan yang penuh meyakinkan sekaligus berjaya menumpaskan Zii Jia secara ‘straight set’ dengan skor 21-18 dan 21-18.

Sebagai rekod, Kunlavut yang menghuni ranking ke-23 dunia ini meraih kemenangan tersebut dalam tempoh masa 44 minit.

Sebagai tambahan, kekalahan Zii Jia ini menyaksikan tiada seorang pun wakil Malaysia mara ke pentas final kejohanan Jelajah Dunia Akhir selepas beregu campuran, Chan Peng Soon-Goh Liu Ying dan beregu lelaki, Ong Yew Sin-Teo Ee Yi turut terkandas di peringkat yang sama.

Featured Image: Badminton Photo / Badminton Association of Malaysia


Ranking BWF: Zii Jia Pintas Kedudukan Pemenang Pingat Emas Olimpik 2016

Kejayaan jaguh perseorangan badminton negara, Lee Zii Jia merangkul Kejohanan Badminton Asia (BAC) 2022 membolehkannya memintas kedudukan pemain berstatus legenda, Chen Long dari China dalam ranking dunia.

Menerusi kemaskini oleh Persekutuan Badminton Dunia (BWF) pada hari ini, kejuaraan yang diraih oleh pemain kelahiran Alor Setar, Kedah dalam saingan BAC itu meletakkannya di ranking keenam dunia pada minggu ini.

Zii Jia merangkul mahkota kejuaraan ‘Raja Asia’ itu dengan menumpaskan pemain Indonesia, Jonatan Christie dengan skor 21-17 dan 23-21 dalam perlawanan akhir di Manila, Filipina pada Ahad lalu.

Baca: Gelaran Raja Badminton Asia 2022 Jadi Milik Lee Zii Jia

Ia sekaligus menolak kedudukan pemenang pingat emas Sukan Olimpik 2016 serta pingat perak Sukan Olimpik 2020 di tangga ketujuh.

Sebagai selingan, Chen Long yang kini berusia 33 tahun juga merupakan pemain yang bertanggungjawab menyingkirkan Zii Jia di peringkat suku akhir temasya Sukan Olimpik 2022 di Tokyo, tahun lalu.

Baca: Olimpik 2020 – Perjuangan Lee Zii Jia ‘Dimatikan’ Juara Bertahan, Chen Long

Untuk pengetahuan semua, ini merupakan ranking tertinggi pernah dihuni oleh pemain berusia 24 tahun ini sepanjang karier badmintonnya.

Sementara itu, kemaskini terbaru itu juga memperlihatkan pemain senior, Liew Daren meningkat satu anak tangga menjadikannya menghuni ranking ke-34 dunia. Manakala, seorang lagi pemain negara, Aidil Sholeh pula merekodkan lonjakan 13 anak tangga sekaligus membolehkannya menduduki ranking ke-100 dunia.


Piala Thomas 2020: ‘Scratch Pair’ Soh Wooi Yik-Nur Izzuddin Curi Tumpuan Peminat

Ketika turun menentang Kanada pada perlawanan pertama peringkat Kumpulan D dalam saingan Piala Thomas awal pagi tadi, Malaysia melakukan sedikit perubahan dengan mempertaruhkan dua ‘scratch pair’ dalam dua perlawanan beregu.

Pemenang pingat gangsa Sukan Olimpik yang menduduki ranking kelapan dunia, Aaron Chia dan Soh Wooi Yik dipisahkan dan kedua-dua pemain ini digandingkan bersama Goh Sze Fei dan Nur Izzuddin masing-masing.

Menerusi tinjauan kami di laman sosial Persatuan Badminton Malaysia (BAM), gandingan Wooi Yik-Nur Izzuddin yang turun pada turutan keempat menentang Phillipe Charron-Maxime Tetreault meraih kemenangan mudah dengan keputusan 21-7 dan 21-10 mencuri tumpuan serta mendapat pujian peminat badminton di tanah air.

“Pertama kali menonton Izzuddin bermain. Suka dengan kesemua smash-nya. Dia sudah tentu akan bersinar.” tulis Jason Hardy.

“Hebat! Nur Izzuddin dengan Soh Wooi Yik. Hasil daripada eksperimen, tapi tengok smash Si Izzuddin ni memang meletop-letop dia punya padu. Kencang.” komen Nur Syafika.

“Din (Izzuddin) power, bagus BAM punya pelan B dengan Wooi Yik.” tambah Abdul Syukur Majeed.

Artikel Berkaitan – Piala Thomas 2020: Tak Mustahil Skuad Muda Malaysia Mara ke Final

Aksi Aaron Chia / Sze Fei selepas menang (21-14 21-13) ke atas Sankeerth / YakuraMalaysia 5 – 0 Kanada#ThomasCup2020#sokongmalaysia pic.twitter.com/MPoAbSpYcr

Artikel Berkaitan – Piala Thomas 2020: Ketahui Ranking & Pencapaian Terakhir Barisan Pemain Lelaki Pasukan Malaysia

Sementara itu, dia ruangan komen Astro Arena yang menyiarkan sorotan perlawanan di Youtube melibatkan kedua-dua pemain ini turut mendapat pujian positif daripada para penyokong.

“Strategi penukaran beregu adalah sangat bijak, terutamanya untuk mengelakkan daripada pemain Jepun membaca permainan Aaron dan Wooi Yik sekali lagi.” tulis Nurin Afifah.

“Wooi Yik punya bertahan macam biasalah sentiasa cemerlang. Izzuddin punya IQ semaca juga tahap dia. World class.” puji Nazrul Imran.

Perlawanan awal pagi tadi berkesudahan dengan Malaysia meraih kemenangan bersih 5-0 ke atas Kanada sekaligus berjaya menempah tiket ke saingan kalah mati.

Empat lagi kemenangan yang lain disumbangkan oleh Lee Zii Jia, Cheam June Wei, Ng Tze Yong dan pasangan beregu Aaron-Sze Fei.

Bagaimanapun, penentuan juara dan naib juara bagi Kumpulan D perlu ditentukan dalam perlawanan akhir peringkat kumpulan pada hari esok, jam 2.30 petang, melibatkan pasukan Malaysia dan Jepun.


Sean Gembira Dengan Keputusan Sertai UiTM Secara Pinjaman

Pemain tengah kacukan Itali-Malaysia, Sean Gan Gianelli meluahkan rasanya gembira dengan keputusan menyertai UiTM FC yang dilakukannya pada pertengahan musim lalu.

Menyertai UiTM bukan sahaja dapat memberikannya minit permainan bahkan Sean berhasil menonjolkan kemampuan dan keupayaan yang dimilikinya di atas padang. Pemain berusia 25 tahun ini turut meledak tiga gol sejak dipinjamkan oleh Kuala Lumpur City FC (KL City).

Walaupun saingan liga sudah menghampiri penghujung musim, bekas pemain Johor Darul Ta’zim II (JDT II) ini tidak merasakan sudah terlambat untuknya terus mempersembahkan aksi cemerlang di samping mengharapkan kariernya pada musim depan juga akan lebih baik.

“Apabila saya buat keputusan untuk berhijrah secara pinjaman ke UiTM memang ada juga rasa tekanan untuk berikan yang terbaik sebab biasalah apabila kita bertukar kelab, kalau boleh nak tunjuk yang kita mampu bermain dengan baik.

“Jadi, saya tidak nafikan ada sedikit tekanan tetapi barisan kejurulatihan dan rakan sepasukan sangat membantu untuk saya menyesuaikan diri dengan pasukan ini.

“Memanglah kalau boleh nak bermain lebih banyak lagi sebab ada tiga perlawanan sahaja lagi selepas ini, cuma saya gembira dengan keputusan untuk dipinjamkan ke sini dan sekurang-kurangnya saya dapat buktikan apa yang saya ada pada musim ini, dan bukannya sekadar menunggu untuk musim depan”, jelasnya.

Sepanjang beraksi bersama KL City pada awal musim ini, Sean hanya beberapa kali sahaja diturunkan sebagai pemain gantian dan paling lama beraksi hanya untuk 22 minit baki perlawanan sahaja.

Berbaki tiga lagi perlawanan sebelum berakhir saingan Liga Super 2021, dia berharap mampu untuk menambah jaringan peribadi selain ingin memastikan pasukan tidak lagi tercicir mata untuk cuba keluar daripada zon penyingkiran.

Pada saat ini, UiTM berada di tangga tercorot Liga Super dengan 9 mata dan peluang mereka untuk cuba keluar daripada zon penyingkiran masih ada walaupun tipis dengan mengharapkan pasukan seperti Perak dan Sri Pahang tercicir mata dalam aksi seterusnya.


Tanya Shahidan Kassim – Respon Menteri Terhadap Kenyataan Ahli Parlimen Pasir Mas

“PAS harus bercakap dengan (Datuk Seri) Shahidan.”

Itu reaksi Menteri Belia dan Sukan, Hannah Yeoh Tseow Suan apabila diminta memberikan komen tentang kenyataan yang dikeluarkan Ahli Parlimen Pasir Mas merangkap Ketua Pemuda PAS, Fadhli Shaari berkenaan pencapaian terburuk Malaysia dalam sejarah Sukan SEA.

Tegas Hannah, Fadhli perlu mengikuti perkembangan terkini dan bertanya pendapat Presiden Kesatuan Olahraga Malaysia (KOM) merangkap Ahli Parlimen Arau, Shahidan Kassim terlebih dahulu sebelum membuat sebarang kenyataan.

“Sebelum komen di media sosial, sila baca berita. Tanya Datuk Seri Shahidan, apa pendapat beliau tentang Sukan SEA sebelum PAS buka mulut”, ujar Hannah dalam sidang media selepas Majlis Pelancaran dan Memperkenalkan Jersi Sepak Takraw League (STL) 22/23.

Kenyataan Fadhli itu turut menyentuh kedudukan negara di tangga ketujuh dalam carta pungutan pingat selain daripada kegagalan kontinjen negara mencapai sasaran 40 emas yang diumumkan Hannah sebelum bermulanya temasya.

Sebelum ini, Shahidan telah meletakkan sasaran 10 pingat emas bagi saingan Sukan SEA 2023. Namun, ianya berakhir dengan hanya meraih lima emas sahaja.

Bagaimanapun, menerusi satu laporan media, Shahidan menerima kritikan yang dilontarkan kepadanya ekoran kegagalan untuk mencapai sasaran tersebut. Difahamkan sasaran tersebut diletakkan tanpa berbincang dengan barisan kejurulatihan.

Selain KOM, Shahidan juga merupakan Presiden Persekutuan Renang Malaysia (MAS).


Kedatangan Ryan Lambert Menunjukkan KL City Mempunyai Aktiviti ‘Scouting’

Kehadiran bekas pemain dan pengulas bola sepak, Stanley Bernard selaku Ketua Pegawai Eksekutif (CEO) ke dalam Kuala Lumpur City (KL City) FC telah membawakan banyak pembaharuan.

Terbaharu, skuad ibu kota tersebut telah mempunyai aktiviti ‘scouting’ atau pemantau bakat bagi meneliti pemain-pemain tempatan, kacukan atau import yang boleh dibawa masuk untuk beraksi bersama KL City.

Menerusi aktiviti tersebut, mereka dapat mengenal pasti, meneliti seterusnya membawa dua pemain berdarah kacukan Malaysia iaitu Ryan Lambert dan Luke Tan Xian ke Kuala Lumpur, penghujung april lalu.

“Kami membuat ‘scouting’, boleh dikatakan kita mempunyai pemantau bakat dari setiap benua, sebabnya saya datang daripada bidang analisis (sebelum ini) dan mempunyai ramai rakan daripada liga-liga eropah,

“Apabila mereka memberikan saya laporan dan saya sering meneliti (pemain-pemain) sebelum di bawa berbincang bersama (Bojan) Hodak, Kita dapat ramai pemain (kacukan) tetapi kita pilih Ryan (Lambert) kerana dia datang daripada daripada saingan liga yang tinggi iaitu divisyen dua Belanda,

“Kita menelitinya selama empat bulan sebelum membuat keputusan (menandatangani Ryan Lambert),” kata Stanley ketika dihubungi oleh Sukanz, baru-baru ini.

Sementara itu, Stanley memaklumkan permohonan kewarganegaraan Ryan yang dilahirkan di Kuala Lumpur itu sedang dalam proses. Untuk makluman, Ryan pemain berusia 22 tahun ini adalah kacukan Australia-Malaysia dan ibunya merupakan rakyat Malaysia.

“Kita hanya menunggu proses daripada pihak berkuasa dan apabila selesai dia akan bermain bersama KL City,” jelasnya lagi.

Sementara itu, seorang lagi pemain iaitu Luke Tan Xian yang merupakan seorang penyerang masih lagi berada dalam fasa percubaan bersama KL City. Luke dilihat sebagai seorang pemain berbakat tetapi Stanley memerlukan sedikit masa lagi untuk meneliti kemampuan pemain tersebut memandangkan dia datang daripada saingan bawahan divisyen Liga Inggeris.

Tambahnya lagi, semuanya akan terletak kepada penilaian Bojan, dan jurulatih berasal Croatia itu akan memaklumkan kepadanya sekiranya khidmat Luke sesuai untuk ditambat oleh KL City ataupun tidak.

Featured Image: Instagram Ryan Lambert


Pemain ‘Lincah’ Rabih Ataya Kembali Bersama Kelab Lamanya, Al Ahed FC Di Lubnan

Setelah tidak disambung kontrak oleh Kedah Darul Aman FC (Kedah), Rabih Ataya kembali beraksi bersama kelab lamanya, Al Ahed FC yang berpangkalan di negaranya, Lubnan.

Rabih yang merupakan pemain skuad kebangsaan Lubnan terkenal dengan kelincahannya di atas padang diumumkan kembali pasukan yang menjuarai Piala AFC 2019 itu pada awal Februari lalu.

ربيع عطايا في العهد مجددًا!#AlAhedFc pic.twitter.com/zrnz42EmgG

Baca; Lubnan Kempunan Kemenangan, Percubaan Solo Rabih Ataya Ditepis ‘Goalie’ Iraq

Sejak kembalinya bersama Al Ahed, pemain berusia 32 tahun ini telah disenaraikan sebanyak dua kali dalam kesebelasan utama ketika menentang Al-Tadamon Sour dab Shahab Al-Bourj.

Untuk makluman semua, Rabih mula beraksi dalam saingan Liga Malaysia pada tahun 2020 dengan menyertai pendatang baharu Liga Super pada waktu itu, UiTM FC.

Prestasi yang memberangsangkan serta membantu UiTM FC menamatkan saingan liga di tempat keenam telah menarik minat skuad berpangkalan di utara semenanjung tanah air kendalian Aidil Sharin Sahak untuk mendapatkan khidmatnya.

Bersama Kedah sepanjang musim lalu, Rabih berhasil mencatatkan 18 penampilan serta menyumbang dua gol sekaligus membantu Kedah menamatkan saingan Liga Super di tangga kedua.

Featured Image: Al-Ahed FC / Kedah Darul Aman FC


Piala Sudirman: Zii Jia Lakar Kemenangan Ketiga Ke Atas Kidambi

Jaguh perseorangan lelaki negara, Lee Zii Jia kini menghimpunkan tiga kemenangan daripada empat pertemuan menentang pemain No.2 India, Kidambi Srikanth.

Anak jati kelahiran negeri jelapang padi melakar kemenangan terbaru itu pada pertarungan kedua ketika mewakili Malaysia menentang India peringkat Kumpulan C dalam saingan Piala Sudirman, pada hari ini.

TotalEnergies BWF Sudirman Cup Finals 2023Sudirman Cup – Group C – R221 21 🇲🇾LEE Zii Jia🏅16 11 🇮🇳KIDAMBI Srikanth

— BWFScore (@BWFScore) May 15, 2023

Bukan itu sahaja, Zii Jia yang berusia 25 tahun melakar kemenangan tersebut secara “straight set” dengan skor 21-16 dan 21-11 dalam tempoh 36 minit permainan yang berlangsung di Pusat Sukan Olimpik Suzhou.

Kemenangan ini membolehkan Malaysia mendahului 2-0 ke atas India. Sebelum itu, gandingan beregu campuran negara, Goh Soon Huat dan Shevon Jemie Lai memberikan mata pertama dengan menumpaskan Dhruv Kapila dan Ashwini Ponnappa.


Penang Tamatkan Kontrak Penyerang Import Sebelum Saingan Piala Malaysia

Penang FC mengumumkan sedikit rombakan terhadap barisan kejurulatihannya, pada minggu lepas, dengan mengetepikan Dato’ Zainal Abidin Hassan dan melantik Manzoor Azwira sebagai ketua jurulatih sementara bagi menghadapi saingan Piala Malaysia.

Terbaharu, pasukan yang menamatkan saingan Liga Super di tangga tercorot ini membuat rombakan kecil terhadap skuadnya dengan menamatkan kontrak seorang penyerang importnya, Hilal El-Helwe.

A post shared by Penang FC (@officialpenangfc)

Menurut makluman kelab, Penang selaku majikan telah mencapai persetujuan bersama dengan penyerang berusia 27 tahun kelahiran Hannover, Jerman ini untuk menamatkan kontrak.

Perkembangan ini menjadikan Penang turun mengharungi perlawanan peringkat Pusingan 16 dalam saingan Piala Malaysia bertemu Kucing City FC pada 26 dan 31 Oktober kelak tanpa kelibat Hilal.

Hilal yang juga merupakan penyerang skuad kebangsaan Lubnan berhasil merekodkan 23 penampilan secara keseluruhan bersama Penang serta merekodkan 9 gol dan 3 assist.

Sebagai tambahan, Hilal diperkenalkan sebagai pemain skuad berjulukan Harimau Kumbang ini pada Februari lalu.

Featured Image: Malaysian Football League


Terbuka Jerman: Bekas Pemain No.1 Kento Momota Turut Tersingkir Di Pusingan 32

Pentas kejohanan Terbuka Jerman 2022 menyaksikan bukan sahaja juara Kejohanan Dunia BWF 2021, Loh Kean Yew merangkap pemain di ranking ke-9 dunia yang terkandas di pusingan awal.

Antara pemain lain turut sama tersingkir di Pusingan 32 adalah bekas pemain No.1 dunia dari Jepun, Kento Momota merangkap pemain yang diletak sebagai pilihan kedua untuk menjuarai kejohanan ini.

Baca: Terbuka Jerman: Juara Dunia, Loh Kean Yew Kecundang Di Pusingan 32

YONEX GAINWARD German Open 2022MS – Round of 3223 21 🇯🇵Kenta NISHIMOTO🏅21  9  🇯🇵Kento MOMOTA🕗 in 45 minutes https://t.co/sp8I1WYlIn

Momota tersingkir ekoran ditumpaskan oleh pemain senegaranya, Kenta Nishimoto, awal pagi tadi. Lebih mengejutkan, Momota yang kini menghuni ranking kedua dunia tumpas secara ‘straight set’ kepada Nishimoto dengan keputusan 21-23 dan 9-21 dalam tempoh masa 45 minit.

Sebagai rekod, Momota dan Nishimoto telah bertemu sebanyak empat kali sebelum ini. Tiga daripada empat pertemuan tersebut dimenangi oleh Momota dengan mudah secara ‘straight set’.

Sementara itu, Nishimoto yang meraih kemenangan ini akan meneruskan kemaraan ke Pusingan 16. Lawannya di pusingan itu adalah Brian Yang, pemain Kanada yang mengalahkan Loh Kean Yew di Pusingan 32.


CEO Sri Pahang: Kiko Ejen Hidalgo? Umpama Lembu Punya Susu, Sapi Dapat Nama

Ketua Pegawai Eksekutif (CEO) Sri Pahang, Datuk Mohammed Suffian Awang mengatakan Kiko Insa umpama lembu punya punya susu, sapi dapat nama apabila dikaitkan sebagai ejen kepada pemain import, Manuel Hidalgo.

Manuel atau lebih mesra dengan panggilan Manu menjadi topik perbincangan hangat peminat bola sepak setelah menampilkan aksi debut yang cemerlang ketika menentang Selangor di Stadium Darul Makmur, rabu lalu.

Pada perlawanan tersebut, dia bermain selama 90 minit dan mencetak satu ‘assist’ dan satu gol untuk membantu Sri Pahang mengikat Selangor 2-2.

Dikongsikan secara eksklusif kepada Sukanz, Suffian berkata ejen sebenar kepada pemain berusia 22 tahun itu adalah seorang berwarganegara Argentina dan mempunyai hubungan akrab dengan pemilik Sri Pahang, Yang Amat Mulia (YAM) Tengku Muda Pahang, Tengku Abdul Rahman sejak sekian lama.

Ia sekaligus menafikan dakwaan yang tular di laman sosial bahawa Kiko yang turut berperanan sebagai Penolong Pencari Bakat & Pembangunan Pemain Johor Darul Ta’zim (JDT) adalah ejen kepada Manu.

“Kehadiran Manuel Hidalgo ini tiada kaitan langsung dengan Kiko Insa, pemain berbakat ini diketahui oleh presiden iaitu YAM Tengku Muda, Tengku Abdul Rahman yang mempunyai hubungan baik dengan ejen sebenar iaitu Lucas Cominelli daripada agensi 7ORO SPORTS,

“Dia yang mengenalkan (Manu) kepada YAM Tengku Abdul Rahman sebelum saya memulakan perbincangan dengan pihak Lucas, dan akhirnya berjaya membawa dia masuk ke sini (Sri Pahang),

“Isu Kiko ini tiada kena mengena langsung dengan perpindahan Manu ke sini samada sebagai ejen atau recommend pemain ini, sebabnya Manu sendiri tidak kenal langsung Kiko ini siapa, janganlah menjadi umpama lembu punya susu sapi dapat nama,” katanya ketika dihubungi pada hari ini.

Turut dimaklumkan, Sri Pahang telah mengikat kontrak pemain kelahiran Argentina ini sehingga ke penghujung musim ini. Bagaimanapun, pihak Sri Pahang sedia untuk menawarkan kontrak jangka masa panjang sekiranya menampilkan prestasi yang memberangsangkan dan konsisten.

Untuk makluman, Lucas pernah menyarung jersi Pahang selaku pemain import suatu masa dahulu. Dia merupakan sebahagian daripada skuad Pahang yang meraih kejuaraan Liga Super pada edisi 2004 lalu.

Selepas berhenti berkecimpung sebagai pemain bola sepak dan menggantung butnya, Lucas terlibat dalam arena bola bola sebagai ejen pemain. Sebelum ini, Lucas jugalah merupakan individu yang bertanggungjawab membawa dua pemain import, Matias Conti dan Yamil Romero ke Pahang.

Featured Image: MFL & Sri Pahang


Cabaran Antarabangsa Iran: 2 Beregu Campuran Negara Rebut Wang Tunai $1,200

Gelaran juara bagi kategori beregu campuran di kejohanan Cabaran Antarabangsa Iran Fajr akan direbut oleh dua pasangan negara.

Ini berikutan gandingan Hoo Pang Ron-Teoh Mei Xing dan Chen Tang Jie-Toh Ee Wei berhasil melakar kemenangan ke atas lawan masing-masing pada peringkat separuh akhir, petang tadi.

Gandingan Pang Ron-Mei Xing mara setelah menumpaskan wakil Indonesia, Jafar Hidayatullah-Aisyah Salsabila (ranking ke-63) secara “straight set” dengan skor 21-16 dan 21-12.

Sementara itu, Tang Jie-Ee Wei pula turut sama berhadapan dengan wakil Indonesia di peringkat separuh akhir.

Mereka berhasil mengatasi Adnan Maulana-Nito Violina (ranking ke-123) menerusi tiga set permainan yang berkesudahan dengan skor 20-22, 21-16 dan 21-9.

Sebagai rekod, kedua-dua pasangan negara ini sudah pernah berentap sebanyak dua kali di kejohanan antarabangsa dan pertemuan seterusnya adalah yang ketiga dalam karier mereka.

Dua pertemuan tersebut berlangsung dalam kejohanan Cabaran Antarabangsa Malaysia 2022 dan Terbuka India 2023.

Rekod pertemuan itu seimbang dengan kedua-duanya berjaya meraih satu kemenangan masing-masing.

Untuk makluman semua, pasangan yang muncul juara kejohanan Gred 3 BWF bagi kategori ini akan meraih hadiah wang tunai bernilai AS$1,200 atau bersamaan sekitar RM5,100 dan memungut 4,000 mata.

Manakala naib juara pula akan menerima AS$700 atau bersamaan sekitar RM2,980 serta 3,400 pungutan mata.

Featured Image: Badminton Association of Malaysia


Mekanisme & Tujuan Pengambilan Pemain Kacukan, Warisan, Naturalisasi Oleh FAM

Pengambilan pemain berdarah kacukan, warisan dan naturalisasi oleh Persatuan Bola Sepak Malaysia (FAM) bagi mewakili skuad kebangsaan Harimau Malaya sekali lagi menimbulkan polemik dalam kalangan peminat dan penyokong.

Polemik tersebut timbul apabila FAM mengumumkan penyertaan pemain kacukan Belgium-Malaysia, Dion Johan Cools ke dalam skuad kebangsaan bagi mengharungi baki kelayakan Piala Dunia 2022/Piala Asia 2023, semalam.

Tinjauan di laman sosial mendapati ramai yang menyokong usaha yang dilakukan oleh FAM tersebut kerana pemain seperti Dion Cools yang beraksi di pentas eropah dapat memberikan nilai tambah kepada skuad kendalian Tan Cheng Hoe.

Namun terdapat sebahagian penyokong yang tidak gemar dengan pendekatan sebegini kerana menyebabkan imej atau wajah pasukan menjadi seperti pasukan ‘Mat Salleh’. Antara sebab lain, kemasukan pemain berdarah kacukan, warisan atau naturalisasi akan menyebabkan pemain tempatan kehilangan tempat di dalam skuad kebangsaan.

Untuk pengetahuan semua, FAM telah meluluskan satu mekanisme pengambilan pemain berdarah kacukan, warisan dan naturalisasi untuk mewakili skuad kebangsaan pada tahun 2019.

Mekanisme pengambilan pemain-pemain ini dibahagikan kepada tiga iaitu perancangan jangka masa pendek, sederhana dan panjang. Ianya bertujuan memberikan lebih pilihan kepada ketua jurulatih untuk membentuk kesebelasan terbaik skuad Harimau Malaya bagi beraksi di peringkat antarabangsa.

Berikut adalah mekanisme yang diluluskan dan digunapakai FAM untuk mengambil pemain kacukan, warisan dan naturalisasi:

Diharapkan pengambilan pemain-pemain berdarah kacukan, warisan dan naturalisasi untuk beraksi bersama pemain-pemain tempatan di dalam skuad kebangsaan ini dapat membantu FAM mencapai sasarannya.

Sasaran FAM yang terdekat adalah skuad Harimau Malaya layak ke saingan Piala Asia 2023. Manakala, berdasarkan Peta Hala Tuju F:30, FAM mensasarkan Malaysia menjadi salah sebuah daripada lima pasukan terbaik di asia menjelang tahun 2030.

Featured Image: Football Association of Malaysia


Pan-gon Panggil MOTM Piala Malaysia, Zhafri Yahya Sertai Latihan Harimau Malaya

Ketua jurulatih skuad kebangsaan Malaysia, Kim Pan-gon mengumumkan memanggil ‘Man of The Match’ (MOTM) Piala Malaysia 2021 merangkap pemain tengah Kuala Lumpur City FC (KL City) menyertai latihan kebangsaan.

Perkara tersebut dimaklumkan oleh Persatuan Bola Sepak Malaysia (FAM) yang dikongsikan di pelbagai platform media sosialnya, sebentar tadi. Sebelum ini, pemain berusia 27 tahun kelahiran Selangor ini suda tersenarai dalam Senarai Bersedia.

Zhafri Yahya Tersenarai Ke Latihan Pusat Harimau MalayaBaca penuh kenyataan daripada ketua jurulatih kebangsaan, Kim Pan Gon di https://t.co/kWihGImnNQ#FAM #HarimauMalaya pic.twitter.com/CYhddYRwdQ

Bagaimanapun, Pan-gon memanggilnya bagi menggantikan penyerang Petaling Jaya City FC (PJ City) yang terpaksa digugurkan ekoran didapati positif Covid-19 menerusi keputusan ujian PCR yang diterima, pada pagi tadi.

“Walaupun Darren berposisi penyerang, Zhafri disenaraikan untuk membolehkan panel jurulatih meninjau kemampuannya menyusun gerak dari penjuru bahagian tengah.” kata jurulatih kelahiran Republik Korea itu.

Sebagai tambahan, ini merupakan panggilan menyertai kem latihan pusat skuad kebangsaan yang pertama buatnya.

Untuk makluman semua, ketika ini, skuad kebangsaan sedang giat menjalani latihan pusat bermula semalam di Stadium Nasional Bukit Jalil bagi mempersiapkan diri sebelum menghadapi perlawanan menentang Singapura, Filipina dan Albirex Niigata FC Singapore.

Ketiga-tiga perlawanan ini dijadualkan berlangsung pada 23, 26 dan 28 Mac masing-masing di negara sebarang tambak tersebut.


Kerteh FC Berhasrat Bekerjasama Dengan Kelab Bola Sepak SMK Kerteh

Selaras dengan cogan kata “Daripada Komuniti Kepada Komuniti” yang diamalkan oleh kelab bola sepak yang berpangkalan di Terengganu, Kerteh FC, kelab berkenaan tampil memasang hasrat untuk membentuk kerjasama dengan Kelab Bola Sepak SMK Kerteh sekaligus menjadi sebahagian daripada program pembangunannya.

Kelab yang menjuarai saingan Liga Premier dan Piala TAL 2019 itu menyampaikan hasrat berkenaan menerusi satu kertas cadangan kerjasama ketika melakukan kunjungan hormat ke atas Pengetua SMK Kerteh, Puan Sutina Binti Sulaiman, baru-baru ini.

Difahamkan, kertas cadangan itu merangkumi kerjasama program gabungan bola sepak antara kelab dengan korikulum sekolah secara bersepadu bagi menyokong program 1 Murid 1 Sukan (1M1S) dengan sokongan Kerteh FC.

Menjelaskan dengan lebih lanjut, kerjasama itu akan menyaksikan kelab akan membantu pihak sekolah dalam menyediakan tempat latihan, peralatan, jurulatih, pengangkutan dan perlawanan persahabatan kepada pemain lelaki bawah 15 tahun (B-15) dan bawah 18 tahun (B-18) yang terlibat dalam program gabungan ini di bawah pemantauan guru khas.

Program ini dirancang untuk berjalan sepanjang tahun. Pihak Kerteh FC meyakini kerjasama ini dapat membantu pelajar atau pemain membentuk karakter, disiplin serta kemenjadian pelajar di luar bilik darjah.

Selain itu, Kerteh FC atau nama julukannya The Oilers mengharapkan sekiranya kertas cadangan itu diterima ianya dapat menjadi pemangkin bagi mendekatkan kelab dengan komuniti serta pihak sekolah yang mana pada akhirnya akan membuahkan situasi ‘menang-menang’ kepada semua pemegang taruh.


Beraksi Bersama Xhaka & Chappuis Antara 5 Perkara Menarik Mengenai Oliver Buff

Pasukan berpangkalan di Lembah Klang iaitu Selangor FC mengumumkan secara rasmi ketibaan pemain import baharu iaitu Oliver Buff untuk mengharungi saingan Liga Malaysia 2021 menerusi media sosial, hari ini.

Pemain kelahiran Baden, Switzerland ini dilahirkan pada 3 Ogos 1992 dan kini berusia 28 tahun. Dia merupakan seorang pemain tengah menyerang (attacking midfielder) yang mempunyai ketinggian 1.76 meter.

Mesra dengan panggilan Oli, skuad The Red Giants membuat keputusan untuk mendapatkan pemain ini bagi menggantikan kekosongan yang ditinggalkan oleh perancang veteran, Sandro da Silva Mendonca yang berhijrah ke pasukan Liga Premier, Sarawak United pada hujung tahun lalu.

Berikut adalah lima perkara menarik mengenai Oliver Buff yang dapat dipersembahkan oleh Sukanz:

Sekitar 12 tahun lalu, Oli terpilih untuk mewakili skuad bawah 17 tahun (B-17) negaranya untuk beraksi dalam kejohanan Piala Dunia B-17 FIFA pada tahun 2009 di Nigeria. Kejohanan yang berlangsung pada 24 Oktober hingga 15 November itu menyaksikan skuad yang diwakili oleh Oli berjaya muncuk selaku juara setelah menewaskan pasukan tuan rumah dengan keputusan 1-0 pada perlawanan akhir.

Menariknya, pada kejohanan tersebut Oli merupakan rakan sepasukan kepada pemain bintang Arsenal iaitu Granit Xhaka dan juga pemain kacukan skuad kebangsaan negara jiran tetangga, Thailand iaitu Charyl Chappuis.

Kejayaan Oliver menjuarai Piala Dunia B-17 pada tahun 2009 di Nigeria membolehkannya disenaraikan untuk mengganggotai skuad Switzerland untuk beraksi pada temasya Sukan Olimpik 2012 yang berlangsung di London.

Antara beberapa nama yang terkenal turut serta bersama Oliver dalam skuad tersebut adalah bekas pertahanan AC Milan, Ricardo Rodriguez, pertahanan tengah yang beraksi dalam saingan Liga Perdana Inggeris bersama Newcatsle United, Fabian Schar dan juga bekas penjaga gol AS Monaco, Diego Benaglio.

Bagaimanapun, Oliver dan rakan-rakannya gagal mengulangi kehebatan ketika beraksi pada kejohanan Piala Dunia dua tahun sebelumnya di temasya ini. Mereka antara pasukan paling awal terpaksa mengemas beg baju setelah terperosok di dasar Kumpulan B dengan mencatatkan satu seri dan tumpas sebanyak dua kali.

Oli merupakan produk kepada sebuah kelab yang terkenal di negaranya iaitu FC Zurich. Memulakan karier bola sepaknya pasukan tersebut semenjak zaman remajanya sebelum berhasil menembusi skuad utama pada tahun 2010. Sepanjang beraksi bersama pasukan yang mendapat julukan Der Stadtclub (The City Club), Oliver mempunyai kenangan manis sebanyak tiga kali apabila berjaya menjulang Piala Swiss pada musim 2013/14 dan 2015/16 serta menjuarai liga divisyen dua sebanyak sekali pada musim 2016/17.

Kita sedia makluma, Oliver merupakan seorang pemain tengah menyerang namun bagaimanakah corak permainannya di atas padang. Apakah kemampuan dan kebolehannya. Posisi manakah dia sering bermain?

Berdasarkan pemerhatian, pemain ini merupakan seorang tipikal No.10 yang mampu menyuapkan bola kepada penyerang menerusi ‘through pass’ yang berbisa. Selain itu, dia turut mempunyai kawalan dan gelecekan bola yang baik. Kelebihannya sangat menyerlah apabila bermain dalam sistem 4-2-3-1.

Sebagai tambahan, Oliver yang merupakan pemain berkaki dominan kanan sering diberikan tanggungjawab untuk mengambil sepakan percuma dan penalti terutamanya ketika beraksi bersama pasukan Sepanyol, Real Zaragoza. Berdasarkan rekod sebuah laman sesawang, Oliver telah merobek gawang lawan sebanyak 37 kali dan melakukan 40 ‘assist’ kepada rakan sepasukan.

Kedatangan Oliver ke saingan Liga Malaysia pastinya disebabkan oleh kehadiran jurulatih baharu Selangor FC, Karsten Neitzel. Menurut makluman kelab, Karsten sendiri menyatakan bakat dan khidmat Oliver pernah diintainya sendiri pada suatu masa dahulu.

Bagaimanapun, dia tidak dapat mendatangkan khidmat OIiver ke salah sebuah pasukan kendaliannya atas sebab-sebab tertentu. Akan tetapi, sejak daripada saat itu, perkembangan karier Oliver sering diikuti oleh Karsten.

Siapa sangka, beberapa tahun kemudian, jauh daripada benua eropah, Selangor FC menjadi asbab pertemuan jodoh dua individu ini untuk bekerjasama di dalam padang bagi membantu The Red Giants mengharungi saingan Liga Malaysia 2021.

Featured Image: Selangor FC, Muangthong United & Granit Xhaka


Piala Dunia: Giroud, Mbappe Pacu Juara Bertahan Ke Suku Akhir

Satu jaringan daripada Olivier Giroud serta jaringan berganda Kylian Mbappe memastikan juara bertahan, Perancis terus memacu ke peringkat seterusnya dalam saingan Piala Dunia 2022 Qatar.

Jaringan oleh dua penyerang ini dibutirkan ketika bertemu Poland dalam aksi Pusingan 16 yang berlangsung di Stadium Al Thumama, sebentar tadi.

Giroud, 36 tahun, yang merupakan pemain AC Milan, terlebih dahulu berhasil meletakkan bola di dalam gawang yang dikawal oleh Wojciech Szczesny pada separuh masa pertama sebelum disusuli oleh pemain Paris Saint-Germain (PSG), Mbappe, 23 tahun, pada separuh masa kedua.

The defending champs march on to the Quarter Finals! 🇫🇷@adidasfootball | #FIFAWorldCup

— FIFA World Cup (@FIFAWorldCup) December 4, 2022

Sebelum perlawanan memasuki masa tambahan, Mbappe sekali lagi menjadi duri dalam daging buat Poland apabila merembat masuk bola menewaskan Szczesny untuk menjadikan kedudukan 3-0.

bagaimanapun, Poland sempat meraih satu jaringan saguhati menerusi sepakan penalti yang disempurnakan oleh Robert Lewandowski sebelum pengadil perlawanan dari Venezuela, Jesus Valenzuela meniup wisel menamatkan permainan dengan keputusan 3-1.

Di pusingan suku akhir nanti, Perancis akan menantikan cabaran samada daripada England ataupun Senegal untuk merebut tiket ke saingan separuh akhir.

Featured Image: FIFA World Cup


Olimpik 2020: Tiada Nama Salah Dalam Skuad Mesir

Tiada nama penyerang Liverpool, Mohamed Salah dalam senarai 22 pemain yang dikeluarkan oleh Persatuan Bola Sepak Mesir (EFA) untuk beraksi dalam acara bola sepak lelaki temasya Sukan Olimpik Tokyo 2020.

Selain penyerang berusia 29 tahun tersebut, nama pemain tengah Arsenal, Mohamed Elneny turut tidak tersenarai dalam skuad bimbingan Shawky Gharieb. Sebelum ini, Salah dan Elneny merupakan dua nama yang dicanang-canang untuk mengisi kuota pemain lebih umur bagi skuad Mesir.

Sebaliknya, Mesir menyenaraikan Mohamed El Shenawy (penjaga gol, 32 tahun), Mahmoud Hamdy atau dikenali sebagai El Winsh (pertahanan tengah, 26 tahun) serta Ahmed Hegazi (pertahanan tengah, 30 tahun) bagi mengisi kuota pemain lebihan umur.

Senarai pemain ini telah diumumkan secara rasmi oleh EFA pada sabtu lalu. Menurut makluman EFA, semua pemain akan mula berkumpul pada hari khamis ini.

Berikut adalah senarai penuh pemain skuad Olimpik Mesir 2020:


Terbuka Taipei: Tang Jie-Ee Wei Tepati Ramalan Mara Ke Separuh Akhir

Beregu campuran negara, Chen Tang Jie dan Toh Ee Wei berjaya lolos ke separuh akhir setelah menewaskan wakil tuan rumah, Yang Po-Hsuan dan Hu Ling-Fang di pusingan suku akhir Terbuka Taipei, sebentar tadi.

Sebelum ini, Tang Jie-Ee Wei menewaskan pasangan Algeria dan Thailand secara “straight set” manakala beregu Chinese Taipei pula berjaya menundukkan dua gandingan senegara untuk lolos ke suku akhir.

Pertemuan sulung kedua-dua beregu tersebut menyaksikan gandingan negara mudah menewaskan pasangan Chinese Taipei dengan keputusan “straight set” 21-15 dan 21-14 dalam perlawanan yang hanya berlangsung selama 31 minit itu.

YONEX Taipei Open 2023XD – QF          🇲🇾CHEN Tang Jie🏅21 21 🇲🇾TOH Ee Wei🏅          YANG Po-Hsuan15 14 HU Ling Fang

— BWFScore (@BWFScore) June 23, 2023

Kemenangan itu bermakna Tang Jie dan Ee Wei mara ke separuh akhir kedua dalam saingan Jelajah Dunia BWF bertaraf Super 300 daripada empat kejohanan disertai mereka tahun ini.

Terdahulu, pasangan no.3 negara itu berjaya mara ke separuh akhir dan seterusnya muncul juara di Orleans Masters selepas menewaskan Ye Hong Wei-Lee Chia Hsin pada April lalu bagi kejohanan bertaraf Super 300.

Kemenangan ke atas gandingan tuan rumah itu juga bermaksud mereka akan bertemu sama ada satu lagi pasangan negara, Hoo Pang Ron-Teoh Mei Xing atau lawan mereka di pentas akhir Orleans Masters 2023 yang juga wakil tuan rumah.

Featured Image: Badminton Association of Malaysia


Sukan SEA 2023: Grace Sumbang Emas Pertama Olahraga, Pecah Rekod Temasya

Atlet lontar tukul besi, Grace Wong Xiu Mei meraih pingat emas pertama buat Malaysia dalam acara olahraga di temasya Sukan SEA 2023 Kemboja.

Kilauan emas yang diraih anak kelahiran Sarikei, Sarawak itu terhasil setelah merekodkan lontaran terbaiknya berjarak 61.88 meter (m) pada percubaan keempat, pada hari ini.

Kemenangan ini bermakna Grace Wong berjaya mempertahankan emas yang dimenanginya dalam acara yang sama pada temasya edisi yang lalu, Sukan SEA 2021 Vietnam.

Catatan terbaharunya itu turut memadam rekod kejohanan iaitu sejauh 59.24m yang dicatatkan dirinya sendiri di Sukan SEA Kuala Lumpur 2017. Ianya turut menjadi pingat emas ketiga dimenanginya sepanjang penyertaannya dalam temasya dwitahunan ini.

A post shared by Olympic Council of Malaysia (@olympicmas)

Acara yang berlangsung di Stadium Morodok Techno, Phnom Penh itu turut menyaksikan Mingkamon Koomphon meraih pingat perak hasil lontaran sejauh 57.62 m manakala pingat gangsa dipungut seorang lagi atlet negara, Nurul Hidayah Lukman (49.61 m).

Terdahulu, Grace Wong mencatatkan rekod terbaik peribadinya yang juga rekod kebangsaan di Kejohanan Grand Prix (GP) Malaysia dengan balingan sejauh 62.48 m dua tahun lalu.

Untuk pengetahuan semua, Grace merupakan anak saudara kepada atlet lontar tukur besi legenda tanah air, Wong Tee Kui yang memenangi emas bagi acara tersebut pada lima edisi berturut-turut, 1991, 1993, 1995, 1999 dan 2001.

Featured Image: Olympic Council of Malaysia


Cabaran Antarabangsa Chattisgarh: Jin Wei Mara Ke Pusingan 16 Dalam Tempoh 18 Minit

Perseorangan wanita bebas negara, Goh Jin Wei berhasil melangkah ke Pusingan 16 dalam saingan yang disertainya minggu ini, Cabaran Antarabangsa Chattisgarh India 2022.

Pemain berusia 22 tahun yang diletakkan sebagai pilihan ketiga untuk menjuarai kejohanan ini mengesahkan kemaraan tersebut selepas berjaya menumpaskan Tanvi Reddy Andluri di Pusingan 32, sebentar tadi.

Lebih menakjubkan, Jin Wei merekodkan kemenangan dalam perlawanan tersebut secara “straight set” dengan skor 21-15 dan 21-6 dalam tempoh 18 minit permainan sahaja.

Kemenangan tersebut akan menemukannya dengan pemain India yang berada di ranking ke-113 dunia, Tasnim Mir di Pusingan 16 kelak.

Tasnim pula mengesahkan kemaraan selepas menumpaskan rakan senegaranya, Sneha Rajwar juga secara “straight set” dengan skor 21-12 dan 21-14, hari ini.

Pertembungan melibatkan kedua-dua pemain bagi merebut tempat ke peringkat suku akhir kejohanan ini akan berlangsung pada hari esok.

Featured Image: Badminton Association of Malaysia


Terbuka Thailand: Tiga Perseorangan Lelaki Tersingkir Di Pusingan Kelayakan

Saingan Terbuka Thailand 2022 – Jelajah Dunia Super 500 BWF – membuka tirainya pada hari ini dan tiga perseorangan lelaki negara terpaksa menelan hakikat yang pahit tersingkir seawal pusingan kelayakan.

Salah seorang daripadanya ialah Cheam June Wei yang terpaksa menarik diri ketika di pertengahan pertarungan ekoran mengalami kecederaan. Ketika itu, lawannya yang merupakan pemain Jerman, Max Weisskirchen telah memenangi set pertama dengan skor 21-11.

Pemain kedua yang tersingkir juga berstatus bebas iaitu Soong Joo Ven. Pemain berusia 26 tahun ini tersingkir selepas tumpas kepada pemain Denmark, Christophersen secara “straight set” dengan skor 14-21 dan 21-23.

Qualifying R1#DEN🇩🇰 Mads Christophersen def. #MAS🇲🇾 Soong Joo Ven 21-14 23-21

📷 @badmintonphoto #DemiMalaysia #BadmintonMalaysia pic.twitter.com/aq9wbYD4Jd

— BAM (@BA_Malaysia) May 17, 2022

Manakala perseorangan ketiga yang tersingkir adalah pemain di bawah naungan Persatuan Badminton Malaysia (BAM) iaitu Aidil Sholeh. Pemain berusia 22 tahun ini tumpas kepada pemain Jerman, Kai Schaefer dengan skor 21-18, 16-21 dan 12-21.

Bagaimanapun, Malaysia masih mempunyai tiga lagi wakil perseorangan lelaki dalam kejohanan ini yang akan turun beraksi di Pusingan 32 pada hari esok.

Tiga pemain tersebut ialah Lee Zii Jia, Liew Daren dan Ng Tze Yong dan diundi menentang pemain Azerbaijan, Ade Resky Dwicahyo, pemain India, Prannoy HS dan pemain Taiwan, Wang Tzu Wei.


Kemboja Intai Peluang Jadi Tuan Rumah Piala AFF 2020

Persekutuan Bola Sepak Kemboja (FFC) sedang merancang untuk menjadi hos bagi peringkat kumpulan kejohanan bola sepak asia tenggara, Piala AFF 2020.

Difahamkan mereka mahu mengadakan kejohanan tersebut di stadium serbaguna yang baru sahaja siap dibina tahun ini, Stadium Nasional Morodok Tecno yang terletak di ibu negaranya, Phnom Penh.

Perkembangan menarik itu dikongsikan oleh akaun laman sosial, ASEAN Football, semalam.

#News |  🇰🇭 Cambodia football Federation are formulating plans to host AFF Cup 2020 in new their stadium, Morodok Techo.The final tournament was originally scheduled to run from 5 December 2021–1 January 2022. pic.twitter.com/c1w9J9o3kX

Untuk makluman semua, stadium berkapasiti 75,000 tempat duduk itu dibina sebagai persiapan Kemboja untuk mengajurkan Sukan SEA 2023 kelak.

Pembinaan stadium tersebut bermula pada tahun 2013 dan direka dan dibina oleh China. Selain daripada stadium utama, pembinaan kompleks sukan itu turut merangkumi stadium tertutup dan pusat akuatik.

Sebagai tambahan, kejohanan Piala AFF 2020 dijadualkan berlangsung bermula 5 Disember 2021 hingga 1 Januari 2022.


UiTM FC Iklan Pelbagai Kekosongan Barisan Kejurulatihan – Tarikh Akhir Hantar ‘Resume’ Pada 14 November

Pasukan yang berpangkalan di Shah Alam, UiTM FC mengumumkan membuka kekosongan pelbagai jawatan melibatkan barisan kejurulatihan, fisioterapi dan ‘kitman’ untuk mengharungi saingan Liga Malaysia 2022.

Perkara tersebut diuar-uarkan oleh UiTM FC menerusi pelbagai platform laman sosialnya semalam.

𝐊𝐀𝐌𝐈 𝐌𝐀𝐇𝐔 𝐀𝐍𝐃𝐀 𝐁𝐄𝐑𝐒𝐀𝐌𝐀 𝐃𝐄𝐍𝐆𝐀𝐍 𝐔𝐈𝐓𝐌 𝐅𝐂 𝟐𝟎𝟐𝟐 🦁💜🤍UiTM Football Club ingin menawarkan jawatan kosong secara kontrak bagi yang berminat dan berkelayakan untuk mengisi jawatan dalam staf kejurulatihan UiTM FCLagi dibawah ⤵ pic.twitter.com/HtNCxciGWo

Antara kekosongan jawatan yang sedang dicari adalah ketua jurulatih, penolong ketua jurulatih, penolong jurulatih, jurulatih penjaga gol, jurulatih kecergasan, ahli fisioterapi dan ‘kitman’.

Kekosongan yang disebutkan itu melibatkan 3 buah pasukan iaitu skuad Liga Premier, skuad Piala Presiden dan skuad Piala Belia.

Mana-mana individu yang berminat untuk bersama skuad yang mendapat julukan The Lions Troops boleh menghantar ‘resume’ berserta salinan sijil-sijil yang disahkan kepada emel, [email protected] sebelum jam 5 petang pada 14 November 2021.

Iklan penuh kekosongan perjawatan UiTM FC adalah seperti lampiran di bawah:

Featured Image: Malaysian Football League


Selangor Lantik Nidzam Jamil Sebagai Ketua Jurulatih Interim, Michael Kekal Selaku Pengarah Sukan

Pasukan berpangkalan di Lembah Klang, Selangor FC mengumumkan bekas pemainnya merangkap penolong jurulatih, Nidzam Jamil diangkat sebagai ketua jurulatih sementera (interim) bagi mengharungi baki saingan Liga Malaysia 2022.

Pengumuman itu dibuat susulan skuad Red Giants memaklumkan mencapai persetujuan bersama Michael Feichtenbeiner untuk melepaskan jawatan sebagai ketua jurulatih bagi skuad utama mereka.

Setakat ini, Selangor yang dibimbing oleh Michael menduduki tangga ketujuh Liga Super selepas mengharungi 13 perlawanan hasil mengutip 16 mata. Sementara itu, dalam saingan Piala FA, Michael berhasil mengemudi Selangor ke peringkat separuh akhir sebelum ditumpas oleh Terengganu FC.

𝐏𝐞𝐧𝐠𝐮𝐦𝐮𝐦𝐚𝐧 𝐑𝐚𝐬𝐦𝐢 : 𝐒𝐭𝐚𝐭𝐮𝐬 𝐊𝐞𝐭𝐮𝐚 𝐉𝐮𝐫𝐮𝐥𝐚𝐭𝐢𝐡 𝐒𝐞𝐥𝐚𝐧𝐠𝐨𝐫 𝐅𝐂. 📃

Swipe untuk baca kenyataan penuh atau layari laman rasmi https://t.co/DIuHO8Ihc5.https://t.co/UwBoRneryT#MKLK pic.twitter.com/JunAHtozE3

— Selangor FC (@selangorfc) August 9, 2022

Bagaimanapun, Michael yang telah mengemudi skuad utama sekitar setengah musim ini akan kekal bersama Selangor sebagai Pengarah Sukan yang disandangnya sejak tahun 2020 bagi memberikan tumpuan penuh kepada projek pembangunan.

Sebagai rekod, projek pembangunan tersebut telah melahirkan beberapa pemain yang mampu beraksi bersama skuad utama Selangor serta skuad kebangsaan, Harimau Malaya.

Antaranya Mukhairi Ajmal, Sharul Nazeem, Hei Htet Aung, Alex Agyarkwa, Quentin Cheng dan beberapa yang lain lagi. Selain itu, seramai 10 pemain muda Selangor turut dipilih untuk mewakili skuad Malaysia bawah 19 tahun (B-19).

Dalam makluman yang sama, pencarian ketua jurulatih baharu sedang dijalankan dan pihak kelab akan membuat pengumuman lanjut sebaik sahaja segala penelitian telah dibuat.

Featured Image: Malaysian Football League & Selangor FC


Sepatutnya Rizal Lapor Diri Terlebih Dahulu & Kemukakan Sebab Untuk Tarik Diri

Pertahanan Sabah FC, Mohd Rizal Mohd Ghazali diberikan amaran keras oleh Persatuan Bola Sepak Malaysia (FAM) agar tidak mengulangi tindakan tidak melaporkan diri ke kem latihan pusat skuad kebangsaan sepertimana pada 14 Mac lalu.

Menerusi satu siaran media yang dikeluarkan pada hari ini, Setiausaha Agung FAM, Saifuddin Abu Bakar memaklumkan satu surat amaran telah diberikan kepada pertahanan berusia 29 tahun tersebut agar menghormati panggilan skuad kebangsaan jika tidak mahu dikenakan sebarang tindakan.

FAM juga memaklumkan Rizal telah pun menjawab surat tunjuk sebab kepada badan induk tersebut.

Siaran Media: Rizal Ghazali Diberikan Amaran Keras

Baca penuh kenyataan Setiausaha Agung FAM, Mohd Saifuddin Abu Bakar di https://t.co/04xkZ4m67u#FAM #HarimauMalaya pic.twitter.com/CslVIoM2OT

— FA Malaysia (@FAM_Malaysia) March 30, 2022

Pada masa yang sama, Saifuddin menasihatkan Rizal agar tampil melaporkan diri terlebih dahulu dan mengemukakan sebab kepada pengurusan kebangsaan seandainya ada alasan kukuh untuk menarik diri di masa akan datang.

Untuk makluman semua, Rizal diletakkan dalam Senarai Bersedia untuk menyertai kem latihan pusat sebelum menghadapi Filipina dan Singapura baru-baru ini.

Disebabkan Syahmi Safari yang berada dalam senarai 30 pemain meminta pengecualian untuk tidak melapor diri ke kem pusat kerana menyambut kelahiran anak kembar tiganya, ketua jurulatih, Kim Pan-gon bertindak menggantikannya dengan Rizal.

Berikutan Rizal enggan melaporkan diri, difahamkan ekoran menghadapi masalah keluarga menurut laporan media tempatan, jurulatih kelahiran Korea itu bertindak memanggil pertahanan Negeri Sembilan yang turut berada dalam Senarai Bersedia, Ahmad Khuzaimi Piee.

Featured Image: Sabah Football Club


Penjaga Gol Berketinggian 1.92 Meter Disisihkan Daripada Skuad Harimau Malaya

Ketua jurulatih skuad kebangsaan Malaysia, Kim Pan-gon mengumumkan terpaksa menyisihkan penjaga gol tinggi lampai daripada skuad Harimau Malaya.

Menurut makluman daripada Persatuan Bola Sepak Malaysia (FAM), penjaga gol yang dimaksudkan tersebut adalah pemain Terengganu FC, Rahadiazli Rahalim. Difahamkan tindakan tersebut dilakukan kerana pemain berusia 20 tahun itu didapati dijangkiti Covid-19 setelah menjalani ujian PCR.

Rahadiazli Rahalim Terpaksa Digugurkan Daripada Kem Latihan Harimau MalayaDukacita dimaklumkan penjaga gol, Rahadiazli Rahalim dari Terengganu FC telah disahkan positif COVID-19 selepas keputusan ujian PCR diperolehi.Baca penuh di https://t.co/AgNYvixXKu#FAM #HarimauMalaya pic.twitter.com/wPyDF1oGcq

Walaupun terpaksa menyisihkannya, barisan kejurulatihan yang diketuai Pan-gon memutuskan untuk tidak memanggil penjaga gol tambahan bagi menggantikan kekosongan yang ditinggalkan oleh Rahadiazli itu.

Sebaliknya, mereka bertindak mengekalkan penggunaan baki tiga penjaga gol sedia ada yang sedang menjalani latihan bersama skuad Harimau Malaya iaitu Farizal Marlias (Johor Darul Ta’zim), Khairulazhan Khalid (Selangor) dan Kalamullah Al-Hafiz Mat Rowi (Petaling Jaya City).

Untuk makluman semua, Harimau Malaya kendalian Pan-gon sedang mempersiapkan diri bagi menghadapi dua perlawanan antarabangsa menentang Filipina dan Singapura pada 23 dan 26 Mac hadapan masing-masing.

Selain itu, mereka akan turun menjalani satu perlawanan persahabatan (tertutup) menentang Albirex Niigata FC Singapore pada 28 Mac.

Kesemua perlawanan ini akan dilangsungkan di National Stadium, Singapura dan sepak mulanya dijadualkan jam 8 malam.

Featured Image: Football Association of Malaysia


Kelayakan Piala Asia B-23: Pemilihan Pemain Berdasarkan Merit & Kebolehan Memberi Sumbangan Kepada Pasukan

Ketua jurulatih skuad kebangsaan bawah 20 tahun (B-20), Brad Maloney berkata pemilihan pemain untuk mengharungi Kelayakan Piala Asia B-23 adalah berdasarkan merit dan kebolehan untuk memberikan sumbangan kepada pasukan.

Ini bermaksud tiada istilah anak emas atau laluan mudah buat mana-mana pemain untuk menempatkan diri dalam senarai akhir yang akan dibawa ke Ulaanbaatar, Mongolia pada penghujung Oktober nanti.

Baca: Enam Orang Digugurkan, Coach Brad Panggil Seorang Lagi Pemain Kelahiran Kedah

Pada masa yang sama, Coach Brad menggesa 24 pemain yang sedang mengikuti kem latihan pusat Fasa 1 pada ketika ini untuk membuktikan keupayaan masing-masing menerusi latihan dan perlawanan persahabatan yang akan berlangsung, hujung minggu ini.

“Semua pemain mempunyai peluang sama rata untuk berada dalam pasukan kerana kita mahu membentuk skuad yang mantap dan mempunyai keserasian.

“Barisan kejurulatihan akan memantau perkembangan mereka dan setakat ini prestasi pemain berada dalam keadaan memuaskan,” katanya seperti dipetik daripada Harian Metro.

Kem latihan Fasa 1 skuad kebangsaan B-20 yang akan berlangsung sehingga 7 September ini menyaksikan Coach Brad turut menyenaraikan beberapa pemain yang melebihi umur 20 tahun namun tidak melebihi umur 23 tahun.

Baca: Brad Maloney Panggil Lima Pemain Melebihi Umur 20 Tahun

Sementara itu, pemain-pemain daripada pasukan-pasukan Liga Super akan dipanggil pada kem latihan pusat Fasa 2 yang akan bermula 19 September kelak.

Baca: Wan Kuzri Jaringkan Gol Kemenangan Dalam Masa Berbaki 24 Saat

Selain itu, pemain-pemain yang beraksi bersama pasukan luar negara seperti Luqman Hakim (KV Kortrijk) dan Wan Kuzri Wan Kamal (University of Akron) akan turut dipanggil pada Fasa 2 ini nanti.


Kelantan Lantik Bekas Pengendali Juara Liga 2 Indonesia Ganti Bernhardt

Bagai buka buku baharu, Kelantan FC mengumumkan kehadiran Angel Alfredo Vera selaku pengendali skuad berjulukan The Red Warriors itu bagi menggantikan jurulatih sedia ada, Frank Bernhardt.

Pengumuman tersebut hadir menerusi kenyataan yang disiarkan melalui pelbagai media sosial pasukan itu dan menimbulkan reaksi yang pelbagai daripada peminat bola sepak tempatan khususnya penyokong Kelantan sendiri.

Vera bukanlah nama yang asing dengan saingan bola sepak di rantau asia tenggara selepas menamatkan kariernya selaku pemain di Indonesia dan kekal di negara tersebut bagi meneruskan karier bola sepaknya sebagai jurulatih.

Selaku jurulatih, pengendali berusia 51 tahun itu telah membimbing sembilan kelab Indonesia dalam tempoh 10 tahun. Kejayaan terbesarnya adalah pada tahun 2017 apabila berjaya membawa Persebaya Surabaya menjuarai Liga 2 Indonesia.

Namun, tugas sukar menanti Alfredo di Kelantan dalam usaha untuk keluar dari tangga terbawah liga pada pusingan kedua Liga Super Malaysia selepas The Red Warriors sekadar memungut empat mata setakat ini.

Sebelum ini, Frank Bernhardt yang menggantikan Choi Moon-sik tidak dapat mengubah nasib Kelantan selepas tewas dalam keenam-enam perlawanan Liga Super ketika bertemu Selangor, Sabah, Perak, Kedah Darul Aman, PDRM dan Kelantan United.

Dengan perlantikan Vera selaku pengendali baharu The Red Warriors, status Bernhardt bersama kelab pantai timur itu masih lagi samar-samar sama ada masih bersama pasukan selaku Pengarah Teknikal atau tidak.

Dalam perkembangan yang sama, Kelantan FC turut melantik Gonzalez Gidi selaku jurulatih kecergasan baharu pasukan bagi membantu Vera.


Virgil Van Dijk Mungkin Diketepikan 7-8 Bulan

Pertahanan tengah, Virgil van Dijk berhadapan kemungkinan untuk disisihkan daripada pasukan Liverpool sekitar tempoh tujuh hingga lapan bulan berikutnya ekoran kecederaan.

Laporan awal mengatakan van Dijk bermungkinan mendapat kecederaan melibatkan anterior cruciate ligament (acl) setelah diterjah keras oleh penjaga gol Everton, Jordan Pickford, dalam perlawanan semalam.

Still no official word on Van Dijk's injury but early reports aren't looking good.#beINPL #PL #EVELIV 📺 HD11 pic.twitter.com/6G2FN6KyBF

“Maklumat yang kami terima mengatakan dia ditimpa kecederaan (melibatkan) anterior cruciate ligament dan jika (betul) kesnya ekoran pertembungan dengan Jordan Pickford maka dia akan terlepas (saingan) tujuh ke lapan bulan” lapor BeIN Sports.

11' – We're forced into an early change as Gomez replaces the injured Van Dijk.[0-1]#EVELIV

Terjahan keras oleh Pickford sekitar minit kesepuluh itu tidak diberikan sebarang kad mahupun amaran oleh pengadil perlawanan kerana van Dijk berada dalam kedudukan ofsaid sebelum daripada pertembungan tersebut.

Ini memaksa Klopp mengeluarkan van Dijk yang kesakitan sekitar minit kesebelas perlawanan dan menggantikannya dengan pertahanan England, Joseph Gomez.

Perlawanan derbi Merseyside ini berkesudahan dengan kedua-dua pasukan diikat dengan keputusan 2-2. Dua gol Liverpool disumbangkan oleh Sadio Mane (3′) dan Mohamed Salah (72′) manakala gol Everton pula dijaringkan oleh Michael Keane (19′) dan Dominic Calvert-Lewin (81′).


Nafuzi: Layak Piala AFC Jadi Fokus Utama, Tak Kisah Lawan Di Piala Malaysia

Hasil undian awal menyaksikan pasukan di tangga ketiga Liga Super akan bertemu lawan yang sedikit mudah iaitu UiTM FC daripada saingan Liga Premier pada peringkat Pusingan 16, saingan Piala Malaysia 2022.

Berbeza pula bagi pasukan yang muncul naib juara Liga Super musim ini.  Lawan yang lebih sukar perlu dihadapi dengan diundi menentang pasukan yang menamatkan saingan liga di tempat ketujuh – berkemungkinan besar samada Selangor, Kuala Lumpur City, Kedah Darul Aman atau Sri Pahang.

Namun begitu, tiada sebarang percaturan mahu dilakukan oleh pengendali Terengganu, Nafuzi Zain bagi menamatkan saingan di tempat kedua atau ketiga supaya mendapat lawan yang lebih mudah dalam saingan Piala Malaysia kelak.

Di dalam benak fikiran jurulatih berusia 43 tahun ini, layak ke saingan Piala AFC pada musim hadapan – dengan menamatkan saingan liga di tempat kedua – menjadi fokus utamanya bersama skuad Hitam Putih pada musim ini.

“Saya tak kisah pun mana-mana diletakkan dalam (saingan) Piala Malaysia, yang penting sasaran saya untuk layak ke Piala AFC,”

“Bagi saya, kalau kita layak ke Piala AFC, itu satu kejayaan untuk Terengganu, jadi, kita fokus di sini dahulu.”

“Benda itu (lawan bagi Piala Malaysia) kita (fikir) di kemudian hari,”

“Tetapi, di sini adalah peluang kita, lebih baik kita ambil peluang yang kita ada sekarang daripada memikirkan benda yang belum kita ketahui lagi.” katanya dalam sidang media selepas perlawanan menentang Kuala Lumpur City di Stadium Bola Sepak Kuala Lumpur, Cheras, semalam.

Dalam perlawanan tersebut, Terengganu berjaya menumpaskan tuan rumah dengan keputusan 2-1 hasil jaringan Manuel Ott dan Tchetche Kipre. Jaringan saguhati tuan rumah pula hadir melalui Romel Morales.

Kemenangan itu mengekalkan Terengganu di tangga ketiga Liga Super selepas mengharungi 21 perlawanan. Sabah pula kekal di tangga kedua selepas berhasil mengejutkan Sri Pahang dengan keputusan 2-1 pada saat-saat akhir di Stadium Darul Makmur, Kuantan.

Mengekori rapat kedua-dua pasukan ini adalah Negeri Sembilan yang dibimbing oleh K. Devan. Semalam, skuad Hoben Jang Hoben ini turut meraih kemenangan 2-0 ke atas Melaka United di laman sendiri, Stadium Tuanku Abdul Rahman, Paroi.

Untuk makluman semua, perlawanan terakhir Liga Super nanti menyaksikan Sabah akan bertandang ke Stadium Sultan Ibrahim bertemu juara, Johor Darul Ta’zim (JDT).

Manakala Terengganu pula akan membuat perhitungan dengan Kedah Darul Aman di Stadium Darul Aman, Alor Setar. Akhir sekali, Negeri Sembilan pula turun ke Stadium Darul Makmur, Kuantan untuk berentap dengan Sri Pahang.

Pada saat ini, Sabah berada di tangga kedua liga dengan 42 mata, diikuti Terengganu dan Negeri Sembilan di tangga ketiga dan keempat masing-masing dengan 41 mata.

Pasukan manakah yang akan menamatkan saingan di tempat kedua Liga Super musim ini sekaligus meraih slot ke saingan Piala AFC musim hadapan? Pada masa yang sama, bagaimanakah kedudukan akhir Liga Super ini akan membentuk pertemuan pasukan-pasukan dalam saingan Piala Malaysia kelak?

Menarik untuk semua peminat bola sepak tempatan saksikan.


Pukki Ke Bumi Uncle Sam Sebagai “Designated Player”

Penyerang berpengalaman, Teemu Pukki disahkan beraksi dalam saingan Major League Soccer (MLS) dengan menyertai Minnesota United secara percuma setelah kontraknya bersama Norwich City tamat.

Pengumuman tersebut hadir menerusi kenyataan yang disiarkan dalam laman sesawang rasmi kelab dan dikongsikan melalui pelbagai media sosial skuad berjulukan The Loons.

Pukki akan bersama Minnesota United selama dua tahun sehingga Jun 2025 dengan pilihan lanjutan kontrak sehingga Disember 2025. Kehadirannya dilihat sebagai pengganti kepada Luis Amarilla yang berhijrah ke Liga MX bersama Mazatlan.

The club has signed forward Teemu Pukki to a Designated Player contract through June 2025.

— Minnesota United FC (@MNUFC) June 27, 2023

Bersama Norwich City, pemain berusia 33 tahun itu telah menjaringkan 87 gol daripada 198 perlawanan dalam lima musim di Liga Perdana Inggeris dan Liga Kejuaraan EFL.

Penyerang kebangsaan Finland itu akan didaftarkan sebagai “Designated Player” dan merupakan pemain ketiga kelab tersebut yang bakal beraksi dengan jenis kontrak yang sama selain daripada Emanuel Reynoso dan Mender Garcia.

Sebagai tambahan, “Designated Player” merupakan salah satu peraturan dan jenis kontrak yang membolehkan seseorang pemain itu ditandatangani tanpa sebarang had melibatkan gaji siling dan mula diperkenalkan sejak kehadiran David Beckham pada tahun 2007.

Featured Image: Norwich City FC


Wakil Syarifuddin ‘Damok’ Azman Sedang Runding Bersama Pasukan Kejuaraan Dunia Moto3

Wakil kepada pelumba muda negara, Syarifuddin Azman atau lebih dikenali sebagai Damok memaklumkan sedang melakukan rundingan untuk meletakkannya dalam pasukan yang beraksi dalam Kejuaraan Dunia Moto3, pada tahun hadapan.

Individu yang menjadi wakil kepada pelumba berusia 19 tahun ini ialah Zulfahmi Khairuddin yang turut bertanggungjawab terhadap program pembangunan pelumba Sepang International Circuit (SIC).

Menurut laporan akhbar berbahasa inggeris, New Straits Times, dimaklumkan tempoh rundingan itu akan mengambil masa maksimum sebulan, bagaimanapun, tiada sebarang bayangan tentang pasukan manakah yang sedang dirunding olehnya didedahkan buat masa ini.

“Untuk Syarifuddin, buat masa sekarang amat jelas kami sedang berunding dengan pasukan Kejuaraan Dunia untuk memastikan dia mendapat tempat pada tahun hadapan,”

“Ia mungkin mengambil masa antara dua hingga empat minggu untuk memuktamadkan perundingan. Kami akan maklumkan secara rasmi apabila ia dimuktamadkan nanti.” katanya seperti dipetik daripada portal akhbar terbabit.

Sementara itu, Zulfahmi turut berkongsikan mengenai seorang lagi pelumba muda negara iaitu Adam Norrodin. Beliau berkata, pihaknya masih memikirkan samada untuk mengekalkan pelumba berusia 23 tahun ini dalam kejuaraan yang sama atau ‘menaikkan pangkat’ ke saingan Kejuaraan Dunia Moto2.

Artikel Berkaitan: Petronas Sprinta Racing Pilih Adam Untuk Perlumbaan Moto2 di Litar Silverstone

“Untuk Adam, kami sedang menilai prestasinya dan belum menentukan samada untuk mengekalkannya dalam saingan Kejuaraan Eropah Moto2 atau membawanya ke saingan Kejuaraan Dunia Moto2 pada tahun hadapan. Masih menjadi tanda tanya di situ,” katanya lagi.

“Kedua-dua pelumba telah melakukan yang terbaik dalam kejuaraan (yang disertai) masing-masing pada tahun ini.

“Bagaimanapun, saingan Kejuaraan Remaja Dunia Moto3 (yang disertai Syarifuddin) lebih kompetitif berbanding Kejuaraan Eropah Moto2.

“Kami merasakan Syarifuddin lebih berpotensi untuk beraksi dengan baik dalam Kejuaraan Dunia Moto3. Tempat Moto3 pula amat terhad, jadi kami perlu pantas.” tambahnya lagi.

Artikel Berkaitan: Syarifuddin ‘Damok’ Bakal Melakukan Debut Moto3 di Aragon GP

Bercakap mengenai prestasi Damok pada tahun ini, pelumba kelahiran Selangor ini berhasil muncul juara dalam saingan Kejuaraan Remaja Dunia Moto3 ketika beraksi dalam satu perlumbaan di Litar Catalunya pada bulan Jun lalu.

Ketika diberikan peluang beraksi dalam saingan Kejuaraan Dunia Moto3 bersama Petronas Sprinta Racing di perlumbaan Aragon GP pertengahan September lalu, Damok menghasilkan keputusan yang memberangsangkan apabila menamatkan perlumbaan di tempat ke-13 walaupun bermula di petak ke-21 sekaligus menyumbang mata berharga buat pasukan.

Featured Image: Instagram Syarifuddin Azman


Kelayakan Piala Asia: Turkmenistan Kutip 3 Mata, Atasi Bangladesh 2-1

Pasukan dari rantau asia tengah, Turkmenistan berjaya mengutip tiga mata yang pertamanya selepas mencatatkan kemenangan dalam perlawanan kedua peringkat Kumpulan E dalam saingan pusingan akhir Kelayakan Piala Asia 2023.

Skuad yang dikendalikan oleh Ýazguly Hojageldyýew itu berhasil menundukkan Bangladesh dengan keputusan 2-1 dalam perlawanan yang berlangsung di Stadium Nasional Bukit Jalil (SNBJ), sebentar tadi.

FT: 🇧🇩 Bangladesh 1⃣ – 2⃣  Turkmenistan 🇹🇲

Turkmenistan bounce back to record their first win in Group E!#ACQ2023 | #BANvTKM pic.twitter.com/Ol9sUsL0PO

— #AFCU23 (@afcasiancup) June 11, 2022

Perlawanan itu menyaksikan Turkmenistan berhasil meraih jaringan seawal minit ke-7 menerusi Altymyrat Annadurdyyew namun selang lima minit kemudiannya, Bangladesh berjaya menjaringkan gol penyamaan menerusi Mohammad Ibrahim.

Bangladesh yang menghuni ranking ke-188 dunia sempat mengikat kedudukan tersebut sehingga ke minit ke-77 sebelum Turkmenistan berhasil menemui jaringan kemenangannya melalui Arslanmyrat Amanow sekaligus menamatkan perlawanan ini dengan keputusan 2-1.

Dengan kemenangan ini, Turkmenistan masih dapat menaruh harapan untuk mara ke saingan Piala Asia pada tahun hadapan namun ianya bergantung kepada keputusan perlawanan antara Malaysia dan Bahrain, malam ini.

Featured Image: Football Association of Malaysia


Bola Jaring Asia: Singapura Sekat Malaysia Ke Piala Dunia

Hasrat untuk melihat skuad kebangsaan melayakkan diri ke saingan Piala Dunia Bola Jaring 2023 berkecai sama sekali apabila mereka sekali lagi ditumpaskan oleh tuan rumah, Singapura dalam Kejohanan Bola Jaring Asia 2022.

Malaysia ditumpaskan oleh skuad negara seberang jiran tambak itu dalam perlawanan separuh akhir yang berkesudahan dengan keputusan 54-21, sebentar tadi.

Ini merupakan kekalahan kedua Malaysia di tangan Singapura dalam kejohanan ini. Khamis lalu, mereka telah tumpas dengan keputusan 43-56 pada peringkat Pusingan Ke-2.

Singapura 54 -41 Malaysia | Asian Netball Championship 2022⛹🏻♀

Well done girls! Kita berjuang bermati-matian, mungkin kali ini rezeki bukan di bumi Malaysia, kita fokus next game pula!#ANC2022 pic.twitter.com/alStN0UpA2

— ASTRO ARENA (@ASTROARENA) September 10, 2022

Dengan kekalahan ini, Malaysia sama sekali kempunan untuk menempah tiket ke saingan Piala Dunia Bola Jaring 2023. Namun, mereka mempunyai satu lagi perlawanan untuk merebut pemenang tempat ketiga menentang Hong Kong.

Ketika di peringkat Pusingan Ke-2 pada Rabu lalu, Malaysia sudah bertemu Hong Kong dan berhasil merekodkan kemenangan dengan keputusan 54-46.

Sementara itu, Singapura pula yang memenangi perlawanan tadi akan membuat perhitungan bersama Sri Lanka untuk merebut status kejuaraan bagi edisi kali ini.

Pada masa yang sama, kemaraan Singapura dan Sri Lanka ke perlawanan akhir ini melayakkan mereka saingan Piala Dunia Bola Jaring 2023 secara merit.


MFL Perkenal Agihan Berdasarkan Merit, Naib Juara Liga Super Raih RM1.9 Juta

Penganjur saingan bola sepak domestik, Malaysian Football League (MFL) tampil mengumumkan agihan pendapatan kepada 14 buah pasukan yang bertanding dalam saingan Liga Super bagi musim 2023 hingga 2025, pada hari ini.

Buat pertama kalinya, MFL memperkenalkan dua mekanisme pengagihan pendapatan berasaskan agihan rata (RM500,000 setiap pasukan) dan agihan merit (bersandarkan prestasi/kedudukan akhir dalam liga) hasil daripada pendapatan serta penajaan yang diperolehinya.

Berdasarkan jadual yang dikongsikan, agihan merit akan memberikan wang tunai sebanyak RM1.9 juta buat juara Liga Super diikuti RM1.4 juta dan RM1 juta buat penghuni di tangga kedua dan ketiga masing-masing.

Ini bermakna, juara Liga Super bagi tiga musim berikutnya akan meraih RM2.4 juta. Manakala naib juara dan pasukan di tempat ketiga pula akan meraih RM1.9 juta dan RM1.5 juta masing-masing.

Sementara itu pasukan tercorot liga pula akan mendapat RM100,000 daripada wang agihan merit menjadikan mereka mendapat RM600,000 secara keseluruhan dicampur dengan wang agihan rata.

MFL percaya mekanisme ini akan mendorong setiap kelab untuk berusaha mencapai kedudukan terbaik sehingga akhir musim kerana setiap kedudukan di dalam liga akan mempunyai nilai ganjaran yang berbeza.

Sebagai rekod, jumlah keseluruhan pengagihan bagi musim ini adalah RM15.675 juta – peningkatan sebanyak 96.55 peratus berbanding pengagihan kepada 14 buah kelab yang sama pada musim lalu.


Melaka FC Borong Bekas Pemain Liga Super Termasuk De Paula Hadapi Liga M3

Bekas pemain-pemain yang beraksi dalam kancah Liga Super menjadi taruhan pasukan baharu, Melaka FC bagi mengharungi saingan Liga M3 yang akan bermula 4 Mac nanti.

Antara bekas pemain Liga Super yang membarisi Melaka FC musim ini ialah Guilherme de Paula, Mohammad Fakhrul Aiman, Syahrul Azwari, S. Veenod, Sharin Sapien dan beberapa lagi pemain lain.

Kehadiran para pemain terbabit disahkan menerusi satu video pengenalan 24 pemainnya di laman sosial rasmi milik kelab berkenaan.

Selain itu, Melaka FC turut memperkenalkan barisan kejurulatihannya dengan diketuai oleh Pedro Hipolito (Portugal) sambil dibantu Leong Hong Seng, Hazalan Jaafar (jurulatih penjaga gol) dan Tiago Moreira (jurulatih kecergasan).

Manakala barisan pengurusan pula dikemudi oleh Muhammad Najimi selaku Ketua Pegawai Eksekutif (CEO) dan Pengurus dan dibantu oleh Norizam Ali Hassan sebagai Penolong Pengurus.

Melaka FC akan memulakan kempen Liga M3 dengan menentang SAINS FC di Stadium Hang Tuah, Melaka dengan sepak mula pada jam 8.45 malam pada 4 Mac.


Pasangan Tuan Rumah Ranking 225 Dunia Kecewakan Beregu Indonesia Fajar-Ardianto

Pasangan beregu lelaki Indonesia, Fajar Alfian dan Muhammad Rian Ardianto tidak dapat meneruskan rentetan kejuaraan Terbuka Swiss pada Mac lalu dalam perlawanan akhir saingan Terbuka Korea, hari ini.

Ianya berikutan beregu dari negara jiran tetangga yang menghuni ranking kesembilan dunia itu terpaksa akur tumpas kepada beregu tuan rumah, Kang Minhyuk dan Seo Seung-jae yang berada di ranking lebih jauh iaitu ke-225 dunia, petang tadi.

Dalam perlawanan tersebut, Fajar-Ardianto tumpas menerusi tiga set permainan yang berkesudahan dengan skor 21-19, 15-21 dan 18-21 dalam tempoh masa sekitar satu jam pertarungan.

Korea Open Badminton Championships 2022MD – Final               🇰🇷Minhyuk KANG🏅19 21 21 🇰🇷Seungjae SEO🏅21 15 18 🇮🇩Fajar ALFIAN               🇮🇩Muhammad Rian ARDIANTO

🕗 in 62 minutes https://t.co/ZU74PP7EmJ

— BWFScore (@BWFScore) April 10, 2022

Untuk makluman semua, Minghyuk dan Seung-jae yang berumur 23 dan 24 tahun masing-masing itu merupakan gandingan baharu. Kedua-duanya mula bergandingan bersama sejak November tahun lalu.

Selain itu, ini juga merupakan kejuaraan pertama dalam saingan bertaraf Jelajah Dunia Super 500 BWF yang dirangkul oleh Minghyuk dan Seung-jae dalam karier masing-masing.

Sebagai tambahan, Fajar-Ardianto muncul juara saingan Terbuka Swiss pada Mac lalu dengan menumpaskan beregu lelaki Malaysia, Goh Sze Fei dan Nur Izzuddin.

Sertai pertandingan Komen & Menang di portal Sukanz bersempena saingan Terbuka Korea 2022 dan anda berpeluang untuk memenangi kredit e-wallet bernilai RM50.

Langkah-langkah mudah untuk menyertai pertandingan ini:

1. Log masuk atau daftarkan diri anda di portal Sukanz.

2. Tinggalkan komen di ruangan komen di bawah sepanjang berlangsungnya saingan Terbuka Korea 2022 – bermula dari 5 hingga 10 April.

3. Tiga tukang komen paling bertuah akan dipilih dan dihubungi untuk diberikan hadiah berupa kredit e-wallet bernilai RM50 setiap seorang setelah tamatnya saingan Terbuka Korea kelak.


35 Tahun Gagal Meraih Kemenangan Antara 9 Fakta Menarik England vs Ireland

Skuad kebangsaan England akan melayan kunjungan Ireland bagi aksi persahabatan di Stadium Wembley. Skuad Three Lions dibimbing oleh Gareth Southgate manakala Ireland pula dibimbing oleh Stephen Kenny.

Bagi menghangatkan lagi pertemuan kedua-dua pasukan, kami sajikan kepada anda 9 fakta menarik mengenai England vs Ireland sebelum sepak mula yang dijadualkan pada jam 4 pagi nanti:

Ini merupakan pertemuan mereka yang pertama sejak Jun 2015 dimana mereka tamat dengan keputusan seri 0-0. Menariknya, enam pertemuan terakhir mereka sejak 1990 kesemuanya berakhir dengan keputusan seri.

England gagal menewaskan Ireland sejak tahun 1985. Dalam tujuh pertemuan terdahulu mereka hanya mencatatkan enam seri dan merekodkan kekelahan sebanyak sekali.

Hanya dua pemain England yang bermain dalam perlawanan menentang Ireland pada Jun 2015 lalu. Mereka ialah Jordan Henderson dan Raheem Sterling.

Jika diturunkan, pada usia 17 tahun 137 hari pada hari perlawanan, Jude Bellingham bakal menjadi pemain ketiga termuda yang bermain untuk England selepas Theo Walcott (17 tahun 75 hari) dan Wayne Rooney (17 tahun 111 hari).

Jack Grealish mungkin akan bermain menentang Ireland. Untuk makluman, Jack telah bermain bersama skuad Ireland B17, B18 dan B21 ketika zaman remajanya sebelum memilih untuk bermain untuk skuad senior kebangsaan England.

Jika kapten England, Harry Kane bermain dalam perlawanan ini, dia akan mengutip caps ke-50 bersama skuad Three Lions. Dia bakal menjadi pemain keempat yang memiliki 50 penampilan dalam skuad ini selepas Sterling, Jordan Henderson dan Kyle Walker.

Selepas mengutip clean sheet dalam kesemua lima perlawanan, England gagal memastikan clean sheet dalam dua perlawanan terakhir mereka – kedua-duanya dalam saingan Nations League.

Ireland gagal meraih sebarang kemenangan pada tahun ini – kemenangan terakhir yang diraih mereka adalah pada 14 november 2019 ketika menentang New Zealand dalam saingan perlawanan persahabatan.

England mempunyai enam gol terakir yang dijaringkan oleh enam penjaring berbeza dalam lima perlawanan terakhir pada 2020. Mereka ialah Sterling, Calvert-Lewin, Coady, Ings, Rashford dan Mount.


Pemegang RGTC Dapat Diskaun 5% Di AEON BiG Apabila Membeli-Belah Setiap 15hb & 30hb

Pemegang kad keahlian Selangor FC iaitu Red Giants Team Card (RGTC) akan menikmati diskaun sebanyak 5% apabila membeli-belah di mana-mana cawangan AEON BiG pada setiap 15hb dan 30hb sepanjang musim bola sepak 2023.

Keistimewaan itu diberikan kepada pemegang RGTC apabila skuad berjulukan Red Giants tersebut mengumumkan AEON BiG sebagai rakan rasminya yang terbaru bagi saingan Liga Super 2023.

Kerjasama melibatkan kedua-dua entiti terbabit hadir selepas menandatangani satu perjanjian dengan Selangor FC diwakili oleh Dr. Johan Kamal Hamidon merangkap Ketua Pegawai Eksekutif (CEO) manakala AEON BiG pula diwakili oleh Sheikh Farouk Sheikh Mohamed selaku Pengarah Urusan.

Hasil kerjasama ini juga menyaksikan AEON BiG akan menyediakan barangan keperluan untuk kegunaan Selangor FC.

Selain itu, penjenamaan AEON BiG akan dipaparkan di stadium pada hari perlawanan serta aset digitalnya bagi musim ini.

Untuk makluman, kad keahlian RGTC boleh dimohon atau didaftarkan menerusi laman sesawang di selangorfc.com dengan harga  keahlian baharu sebanyak RM25. Kad keahlian RGTC 2023 sah digunakan sepanjang musim 2023 iaitu dari 15 Januari hingga 30 November.


Malaysia Dapat 2 Slot Ke Saingan AFF Club Championship 2023

Sebuah kejohanan antarabangsa antara kelab-kelab di rantau asia tenggara iaitu AFF Club Championship akan dianjurkan oleh Persekutuan Bola Sepak ASEAN (AFF) pada tahun hadapan.

Menurut laporan Vietnam+, Jawatankuasa Pertandingan AFF telah mengadakan mesyuarat pada Selasa (4 Oktober) lalu bagi membincangkan mengenai kejohanan tersebut.

Dalam mesyuarat tersebut, mereka mencapai keputusan untuk menghimpunkan 12 kelab daripada negara pelbagai negara ASEAN untuk menyertai kejohanan ini.

Vietnam, Thailand, Malaysia dan Indonesia diberikan dua slot automatik masing-masing. Manakala satu slot automatik diberikan kepada Filipina dan Singapura masing-masing.

👉 Play off round : (26/8-29/8)

👉 Final round (27/9/2023 – 15/5/2024)

● The 12 participating teams will be divided into 2 groups .#AFF

— ASEAN FOOTBALL (@theaseanball) October 4, 2022

Sementara itu, Brunei, Kemboja, Laos dan Myanmar akan mendapat satu slot masing-masing ke perlawanan play-off bagi merebut dua slot terakhir ke saingan ini.

Formatnya, 12 pasukan ini akan dibahagikan kepada dua kumpulan. Setiap pasukan akan menentang pasukan di dalam kumpulan masing-masing secara “single round robin” sama seperti saingan Piala AFF. Juara dan naib juara setiap kumpulan akan mara ke peringkat separuh akhir.

Mesyuarat turut mengesahkan perlawanan play-off itu akan dijadualkan bermula pada 26 dan 29 Ogos 2023 secara timbal balik. Perlawanan peringkat kumpulan pula akan bermula dari 27 September. Kejohanan ini akan menutup tirainya pada 15 Mei 2024.

Dimaklumkan hadiah ganjaran termasuk sokongan perbelanjaan bagi kelab-kelab yang mengambil bahagian adalah bernilai sebanyak 1.5 juta amerika dolar atau bersamaan dengan sekitar RM7 juta.

Untuk pengetahuan semua, kejohanan ini sepatutnya berlangsung pada tahun 2020 yang lalu. Bagaimanapun, ianya terpaksa ditunda sebelum dibatalkan ekoran pandemik Covid-19 melanda dunia.


Olimpik 2020: Zii Jia Juarai Kumpulan M, Tempah Slot Kalah Mati

Pemain badminton perseorangan negara, Lee Zii Jia mengesahkan tempat ke saingan kalah mati selepas muncul juara Kumpulan M dalam temasya Sukan Olimpik Tokyo 2020.

Zii Jia mengesahkan kemaraan tersebut selepas mencatatkan kemenangan kedua dalam Kumpulan M dengan menumpaskan pemain Perancis, Brice Leverdez dengan kemenangan dua ‘straight set’ pada hari ini.

Set pertama dimenangi oleh Zii Jia 21-17 sementara set kedua pula disudahi dengan keputusan 21-5.

RESULTS: #Tokyo2020Group M#MAS Lee Zii Jia def. #FRA Brice Leverdez 21-17 21-5* Zii Jia charges into the the last eight of the Olympics!#DemiMalaysia#KontinjenMalaysia#BadmintonMalaysia#BadmintonLovers pic.twitter.com/hzJhPrFC3x

Untuk makluman, ini merupakan kali pertama atlet berusia 23 tahun kelahiran Alor Setar ini mara ke saingan kalah mati di temasya Sukan Olimpik.

Menanti Zii Jia di peringkat kalah mati adalah juara Kumpulan N iaitu pemenang pingat emas Rio 2016 dari China, Chen Long.


Sepak Mula MPFL 2023 Bermula Februari, Piala Futsal Malaysia Mula Ogos

Persatuan Bola Sepak Malaysia (FAM) mengumumkan saingan Malaysia Premier Futsal League (MPFL) dan Piala Futsal Malaysia (MFC) musim hadapan akan bermula pada Februari dan Ogos 2023 masing-masing.

Perkembangan tersebut disahkan oleh Pengerusi Jawatankuasa Futsal dan Bola Sepak Pantai FAM, datuk Seri Rusmadi Ismail menerusi satu kenyataan media, pada minggu ini.

“Pada mesyuarat hari ini, kita telah berbincang dan memutuskan untuk saingan MPFL 2023 akan bermula pada Februari 2023 dan disusuli dengan saingan MFC 2023 yang dijadual bermula pada Ogos 2023.

MPFL 2023 Bermula Februari, MFC 2023 Bermula Ogos

Jawatankuasa Futsal dan Bola Sepak Pantai FAM bermesyuarat buat kali keempat bagi penggal 2021-2025 di Wisma FAM, Kelana Jaya, hari ini.

▶ Baca penuh di https://t.co/BIpwKGfFOo#FAM #HarimauMalaya #Futsal pic.twitter.com/VvKl6yZ49U

— FA Malaysia (@FAM_Malaysia) August 8, 2022

“Jadual penuh dan terperinci akan diumumkan kemudian nanti kerana kita perlu mengambil kira tempoh bulan Ramadan bermula pada minggu terakhir Mac 2023, selain kejohanan-kejohanan antarabangsa yang bakal disertai pasukan futsal kebangsaan.

“Dengan kejayaan kita menganjurkan MPFL dan MFC bagi musim 2022, kita berharap dapat membuat penambahbaikan bagi menjadikan saingan MPFL dan MFC bagi musim 2023 lebih menarik dan kompetitif,” katanya.

Untuk makluman semua, musim ini menyaksikan saingan futsal negara kembali dihidupkan selepas terhenti selama dua musim ekoran pandemik Covid-19 yang melanda negara dan global.

Selangor MAC menjadi ‘raja’ bagi saingan futsal negara musim ini apabila muncul juara bagi kedua-dua kejohanan iaitu MPFL 2022 dan MFC 2022.


Kejohanan Rasmi Badminton 3v3 Pertama di Malaysia Tawar Hadiah Berjumlah RM338,800

TotelEnergies Malaysia dan Li-Ning Malaysia tampil menganjurkan kejohanan rasmi badminton 3v3 (tiga lawan tiga) yang pertama di negara ini buat pemain bukan profesional dengan tawaran hadiah berupa wang tunai berjumlah RM338,800.

Kejohanan yang diberikan nama 3v3 TotalEnergies x Li-Ning Cup 2023 ini akan bermula dengan pusingan kelayakan yang akan berlangsung di empat buah bandar iaitu Kuala Lumpur, Johor, Pulau Pinang dan Kuching dari 15 September hingga 22 Oktober. Manakala grand finale pula akan dilangsungkan di ibu negara pada 18 dan 19 November.

Kejohanan badminton 3v3 ini mempunyai empat kategori:

Untuk makluman, yuran pendaftaran yang dikenakan bagi setiap pasukan untuk menyertai kejohanan ini adalah RM300 dengan setiap penyertaan akan dihadiahkan cenderahati bernilai RM900. Tempoh pendafataran adalah bermula dari 1 Jun hingga 15 Julai.

Kejohanan ini terbuka kepada warganegara Malaysia sahaja. Namun begitu, pemain kebangsaan atau profesional yang telah menyertai kejohanan antarabangsa di bawah kelolaan Badminton Asia dan Persekutuan Badminton Dunia (BWF) dalam tempoh lima tahun yang lalu (2018-2023) tidak layak untuk menyertai kejohanan ini.

Untuk pengetahuan semua, ini merupakan kejohanan badminton 3v3 pertama anjuran TotalEnergies dan Li-Ning di luar China bagi rantau asia tenggara. Di China, siri kejohanan ini dipertandingkan dengan nama TotalEnergies Li-Ning Li Yongbo Cup 3V3 di lebih 20 bandar setiap tahun sejak 2017.


Geylang International Muncul Kelab Pertama ASEAN Berkolaborasi Dengan Pemilik Man City

Pasukan berpangkalan di Singapura, Geylang International FC melakar sejarah dengan menjadi kelab pertama di asia tenggara (ASEAN) membentuk kolaborasi dengan pemilik Manchester City (Man City) iaitu City Football Group (CFG).

Skuad berjulukan The Eagles itu mengumumkan pembentukan perjanjian kolaborasi berkenaan menerusi laman sesawangnya, dua hari hari lalu.

Difahamkan perjanjian kolaborasi berkenaan akan menjadi titik permulaan kepada kolaborasi bersasaran tinggi antara kedua-dua entiti yang berpotensi untuk berkembang dengan lebih luas dan kerjasama strategik yang lebih komprehensif pada masa hadapan.

A post shared by Geylang International FC (@gifcsg)

Komitmen yang tidak pernah berlaku sebegini dalam sejarah Geylang International akan membolehkan kelab mula menggunakan kepakaran bola sepak CFG, kepandaian, teknologi, dan amalan terbaik sekaligus membenarkan peningkatan struktur dan operasi kelab.

Untuk pengetahuan semua, Geylang International sudah mendapat manfaat awal hasil hubungannya dengan CFG.

Ini dibuktikan dengan kehadiran penyerang Jepun, Yushi Yamaya yang diumumkan pada minggu lalu sebagai tonggak baharu menjelang saingan Singapore Premier League (SPL) 2023 yang dibantu oleh CFG.

Pemain berusia 22 tahun ini merupakan bekas pelatih akademi Yokohama F. Marinos merangkap salah satu kelab di bawah naungan CFG.

Antara inisiatif yang difikirkan sedalam-dalamnya di dalam kolaborasi ini adalah CFG akan membantu Geylang International membangunkan kepakaran teknikal dan pengurusan melalui pengalaman pembelajaran praktikal di kelab-kelab di bawah jaringan global CFG.

Selain Man City, jaringan kelab-kelab di bawah naungan CFG ialah New York City (Amerika Syarikat), Melbourne City (Australia), Yokohama F. Marinos (Jepun), Montevideo City Torque (Uruguay), Girona FC (Sepanyol), Sichuan Jiuniu (China), Mumbai City FC (India), Lommel SK (Belgium), ESTAC (Perancis), Palermo FC (Itali) dan Club Bolivar (Bolivia).


FAM Umum Saingan Malaysia Premier Futsal League 2021 Terpaksa Dibatalkan

Sehari selepas Perdana Menteri, Dato’ Sri Ismail Sabri Yaakob mengumumkan fasiliti sukan dan rekreasi komersil samada terbuka mahupun ditutup dibenarkan beroperasi, lain pula nasib yang menimpa kejohanan futsal  peringkat kebangsaan.

Baca: Fasiliti Sukan & Rekreasi Komersil Dibenarkan Beroperasi – PM Ismail Sabri

Menerusi satu pengumuman rasmi oleh Setiausaha Agung Persatuan Bola Sepak Malaysia (FAM), Saifuddin Abu Bakar, beliau memaklumkan bahawa saingan CUCKOO Malaysia Premier Futsal League (MPFL) 2021 yang telah dirancang sebelum ini terpaksa dibatalkan.

“Ia selepas mengambil kira situasi semasa berkaitan pandemik COVID-19, hal-hal pengoperasian serta keselamatan kesemua pemain, pegawai, petugas perlawanan dan individu yang terlibat sama ada secara langsung atau tidak langsung dengan penganjuran pertandingan yang dimaksudkan.

Baca: FAM Lantik Bekas Perunding Teknikal Oman FA, Saifuddin Abu Bakar Sebagai Setiausaha Agung Baharu

“Keputusan ini juga diambil selaras dengan status penganjuran pertandingan tersebut yang sehingga kini masih belum mendapat kebenaran rasmi daripada Kementerian Belia dan Sukan (KBS) dan Majlis Keselamatan Negara (MKN).

“FAM turut berasakan bahawa keputusan ini adalah yang terbaik pada ketika ini dan pada masa yang sama memberi lebih ruang kepada setiap pasukan untuk membuat perancangan menghadapi pertandingan ini bagi musim depan.

“FAM ingin mengambil kesempatan ini untuk memohon kerjasama semua pihak dalam pelaksanaan keputusan dan ketetapan seperti di atas dan mengucapkan ribuan terima kasih kepada kesemua pasukan yang telah memberikan komitmen yang tinggi dalam usaha dan perancangan FAM sebelum ini.” katanya dalam kenyataan yang dikeluarkan pada hari ini.

Selain daripada saingan MPFL 2021, pada penghujung Ogos lalu, badan induk bola sepak negara turut mengumumkan dua saingan yang berada di bawah kelolaan mereka iaitu Piala Presiden dan Piala Belia 2021 dibatalkan.

Featured Image: Football Association of Malaysia


Perak FC Kini Dimiliki Syarikat Perkhidmatan Telekomunikasi XOX

Pasukan Liga Premier, Perak FC mendapat pemilik baharu yang merupakan sebuah syarikat perkhidmatan telekomunikasi berasaskan mobile virtual network operator (MVNO) iaitu XOX Berhad.

Menurut laporan HarimauMalaya, perkara tersebut mendapat pengesahan daripada Ketua Pegawai Eksekutif (CEO) Impact Media & Communication (IMC), Muhammad Yunus Zakariah – bekas pemilik.

Dan satu majlis penyerahan pemilikan turut diadakan dan ianya disiarkan secara langsung menerusi akaun Facebook TKKR Racing Team, tengah hari tadi.

Dalam majlis tersebut, satu serahan ‘mock cheque’ kepada Perak FC turut diserahkan dengan tertera nilai sebanyak RM100,000. Majlis ini juga turut dihadiri oleh CEO Malaysian Football League (MFL), Stuart Ramalingam.

Untuk makluman semua, XOX cukup dikenali penglibatannya dalam sukan permotoran dengan menjalin kerjasama dengan TKKR SAG Team yang pernah beraksi dalam saingan Kejuaraan Dunia Moto2.

Namun begitu, penglibatan mereka dalam kancah bola sepak bukanlah sesuatu yang asing. Pada tahun 2016, mereka pernah menjalin kerjasama dengan Johor Darul Ta’zim (JDT) serta menaja saingan liga kalah mati, Piala FA pada 2015.


Lupakan Trofi Liga Premier, Sarawak United Mula Fokus Piala Malaysia

Saingan Piala Malaysia menjadi fokus buat Sarawak United FC selepas usaha mereka untuk merangkul kejuaraan Liga Premier terkandas di penghujung saingan.

Menurut pemain sayap Sarawak United, S. Chanthuru dia dan rakan-rakan mahu segera melupakan kekecewaan itu dengan segera memberikan fokus kepada saingan Piala Malaysia yang akan bermula pada 26 September ini.

Sarawak United bakal berada dalam Kumpulan A bersama Penang, Kuala Lumpur City dan Sri Pahang dengan perlawanan pertama akan berlangsung di Stadium Bandaraya berdepan Penang pada 26 September ini.

“Kami berada terbaik sejak perlawanan pertama liga dan sentiasa meraih kemenangan tetapi pada tiga perlawanan terakhir ini, kami seperti hilang fokus.

“Pemain-pemain telah mencuba sedaya upaya dengan berikan lebih 100 peratus cuma nasib jelas tidak menyebelahi kami namun apa yang penting kami telah berada di Liga Super, musim depan.

“Sarawak akan cuba berikan cabaran di Piala Malaysia dan saya rasa kami boleh bersaing dengan pasukan-pasukan dalam kumpulan kami yang terdiri dari semua pasukan Liga Super.

“Jika dilihat kepada kualiti pemain dalam pasukan, tahap kami sememangnya sama dengan pasukan Liga Super dan Sarawak akan cuba letakkan sasaran untuk layak sejauh mana yang boleh,” katanya.

Kegagalan meraih sebarang kemenangan dalam tiga perlawanan terakhir menjadi punca di sebalik kekecewaan Sarawak United yang terpaksa merelakan Negeri Sembilan bergelar juara Liga Premier 2021.


Jodoh Bienvenido Maranon Bersama JDT Tamat Selepas 5 Bulan

Jodoh penyerang Sepanyol yang memiliki pasport Filipina, Bienvenido Maranon bersama Johor Darul Ta’zim (JDT) menemui titik noktah selepas lima bulan.

Ini selepas penyerang berusia 36 tahun itu mengucapkan selamat tinggal kepada skuad Harimau Selatan menerusi hantaran di pelbagai platform laman sosialnya, semalam.

“Terima kasih Johor Darul Ta’zim. Ini merupakan satu perkara yang amat menggembirakan saya menjadi sebahagian daripada kelab dan keluarga hebat ini.” tulisnya.

It was a big pleasure to be part of this amazing club and great family.

Thanks Boss @HRHJohorII for taking care of me and my family, to have given us the opportunity to enjoy Johor and the club where everyone want to be, pic.twitter.com/dUfpbJq0HC

— Bienve Marañon (@Bienvecadiz86) July 1, 2022

Untuk makluman semua, Maranon merangkap penjaring terbanyak saingan Piala AFF 2020 bersama Filipina diumumkan menyertai JDT pada penghujung Januari lalu.

Pada waktu itu, kedatangannya diumumkan bersama-sama seorang lagi pertahanan Sepanyol yang turut memiliki kerakyatan Filipina iaitu Carli de Murga.

Sepanjang bersama JDT, Maranon sempat membuat dua penampilan bersama skuad senior bimbingan Benjamin Mora dalam saingan Piala FA serta Liga Juara-Juara AFC (ACL).

Selebihnya, pemain kelahiran wilayah Cadiz ini banyak tampil bersama skuad simpanan, JDT II yang beraksi dalam kancah Liga Premier. Bersama JDT II, Maranon sempat mencipta tiga jaringan ketika turun menentang PDRM FC dan Terengganu II.

Featured Image: JOHOR Southern Tigers


Berjoging Siang Atau Malam? Berikut Penjelasan oleh Dr. Rujhan

Faktor waktu tidak menjadi penentu terbesar adakah kita akan dapatkan hasil yang terbaik dari aktiviti berjoging.

Sebaliknya, melakukan aktiviti joging itu sudah cukup untuk membolehkan kita mendapatkan manfaatnya tidak kira pada waktunya.

Menurut doktor perubatan yang juga seorang marathoner yang aktif, Dr Rujhan Raqibi, faktor masa tidak memainkan peranan besar kerana setiap daripada kita mempunyai jadual hidup yang berbeza.

“Kita sendiri yang perlu tentukan waktu larian kita. Sebab masing-masing memang ada komitmen dengan keluarga, kerja dan sebagainya.”

“Namun begitu, berlari pada waktu pagi dan siang ada kelebihannya yang tersendiri.”

“Berlari pada waktu pagi akan memberikan motivasi kepada kita untuk bangun awal serta akan berasa segar untuk melakukan tugasan harian kita.”

“Jika berlari pada waktu malam, kita tidak akan terkejar-kejar dalam jadual kita, cuaca juga lebih redup pada waktu malam dan ianya akan membantu kita untuk lebih mudah tidur,” katanya kepada Sukanz.

Selain itu, Rujhan juga menasihatkan agar untuk berjoging sebanyak empat kali seminggu selama 30 minit minima dengan setiap hari itu diselangi dengan rehat.

Dalam masa yang sama, pemilihan kasut yang juga penting untuk memastikan keselesaan ketika berjoging.

“Tidak kiralah kasut itu mahal atau murah, pastikan kita pilih kasut yang sesuai untuk digunakan semasa berjoging.

“Jika salah memilih kasut, ianya mampu mendorong kepada risiko mendapatkan kecederaan.”

“Jika anda baru berjinak-jinak untuk berjoging, memperoleh kecederaan di peringkat awal mampu meruntuhkan motivasi anda untuk berjoging. Jadi pilih kasut dengan betul.” tambahnya lagi.


Siapa Cakap Saya Dipinjamkan Oleh JDT? Itu Tuduhan Palsu! – Sumareh

Penyerang naturalisasi skuad kebangsaan, Mohamadou Sumareh menafikan khabar angin bahawa dia telah mengikat kontrak bersama Johor Darul Ta’zim (JDT) dan dipinjamkan kepada kelab Police Tero FC sehingga tamat musim ini.

Terdahulu, pemain kelahiran Gambia itu bertindak menamatkan kontraknya bersama Pahang setelah tidak menerima gaji lebih daripada sebulan.

Tidak lama kemudian, kelab berpangkalan di Bangkok mengumumkan telah mendapatkan khidmat Sumareh dan diberikan jersi bernombor 13 untuk beraksi dalam saingan Thai League 1.

“Siapa cakap saya sertai JDT? Kamu dengar dari mana? Saya bukan dipinjamkan, semua ini adalah tuduhan palsu,”

“Saya ke Thailand dan saya telah menandatangani (dengan Police Tero),”

“Saya mahu ke sana, tenangkan fikiran dan lakukan yang terbaik apa yang saya lakukan, iaitu bermain bola sepak.” kata penyerang berusia 26 tahun itu seperti dipetik daripada New Straits Times.

Bekas majikannya, Pahang dilaporkan mahu mengambil tindakan undang-undang selepas Sumareh mengumumkan menyertai Police Tero FC baru-baru ini.

Bagaimanapun, Sumareh masih boleh beraksi bersama skuad The Silver Shield Dragon setelah mendapat sijil perpindahan antarabangsa (ITC) sementara daripada badan induk bola sepak dunia, FIFA.

Featured Image: JOHOR Southern Tigers


Selangor Umum Kedatangan Pemain Import Terakhir – ‘Playmaker’ Venezuela Usia 31 Tahun

Pemain tengah menyerang kelahiran Venezuela, Yohandry Jose Orozco Cujia atau lebih dikenali sebagai Orozco menjadi pemain import terakhir yang diikat oleh Selangor FC pada jendela perpindahan kali ini.

Kehadiran pemain berusia 31 tahun terbabit diumumkan secara rasmi menerusi pelbagai platform media sosial milik skuad berjulukan Gergasi Merah, semalam.

Bercakap mengenai kariernya, Orozco mula bermain bola sepak secara profesional pada tahun 1991 ketika berusia 16 tahun bersama Maracaibo yang berpangkalan di negara kelahirannya.

🔴🟡 Yohandry Orozco #IsRED 🔴🟡

👋 Welcome to Selangor FC, @laperlaorozco10 🇻🇪

Yohandry José Orozco Cuja, better known as Orozco, a Venezuelan midfielder, was officially announced today as the Red Giants' final import player to compete in the 2023 Malaysian League.

— Selangor FC (@selangorfc) February 15, 2023

Sejak daripada itu, Orozco meneruskan karier di pelbagai kelab dari beberapa benua seperti Zulia, VfL Wolfsburg (Jerman, Eropah), Deportiva Tachira, New York Cosmos (Amerika Syarikat, Amerika Utara), Deportes Tolima, Puebla, Atletico Junior dan Santa Fe.

Kelab terakhir yang disertainya ialah Deportiva Tolima dengan merekodkan 114 penampilan, merekodkan 12 jaringan serta mencipta 18 bantuan gol sepanjang dua musim bersama pasukan tersebut.

Untuk makluman, Orozco menjadi pemain import keempat yang terbaru ditandatangani Selangor pada jendela perpindahan kali ini.

Sebelum ini, Selangor telah mendatangkan Noor Al-Rawabdeh, Rauf Salifu dan Ayron del Valle. Manakala seramai empat pemain import musim lalu dikekalkan oleh skuad bimbingan Tan Cheng Hoe iaitu Yazan Al-Arab, Richmond Ankrah, Alex Agyarkwa dan Hein Htet Aung.

Featured Image: Instagram Yohandry Orozco


Terbuka Sweden: Dua Pemain Perseorangan Negara Berentap di Final

Dua pemain perseorangan lelaki negara iaitu Yeoh Seng Zoe dan Jacky Kok Jing Hong bakal merebut trofi kejuaraan di kejohanan Terbuka Sweden 2022 – sebuah kejohanan berstatus Siri Antarabangsa (International Series).

Seng Zoe, pemain bebas (indenpendent) yang berusia 24 tahun mara ke pentas final selepas menundukkan pemain Jerman merangkap pilihan kedua kejohanan, Kai Schaefer.

Pemain yang menghuni ranking ke-128 dunia ini mara setelah menumpaskan Kai secara ‘straight set’ dengan keputusan 21-16 dan 21-18 di peringkat separuh akhir.

Sementara itu, seorang lagi perseorang lelaki negara yang bernaung di bawah Persatuan Badminton Malaysia (BAM), Jacky Kok Jing Hong, berusia 20 tahun, mara ke pentas final secara automatik apabila lawannya, pemain Thailand, Korakrit Laotrakul menarik diri.

Featured Image:  Torbjörn Jansson / Badminton Sweden